Americký minister obrany: Vyradili sme pätinu sýrskeho letectva

Úder bez mandátu OSN bol odvetou za údajný chemický útok.

WASHINGTON. Minulotýždňový raketový útok americkej armády na sýrsku leteckú základňu zničil alebo poškodil 20 percent akcieschopného letectva krajiny, takisto palivové a muničné plochy a potenciál protivzdušnej obrany. Vyhlásil to v pondelok minister obrany USA Jim Mattis. "Sýrska vláda prišla o schopnosť doplňovania paliva a opätovného vyzbrojenia letectva na leteckej základni Šajrát... Sýrska vláda by bola nerozumná, ak by znova použila chemické zbrane," povedal Mattis, ktorého citovala agentúra Reuters. Americké sily v piatok na priamy príkaz prezidenta USA Donalda Trumpa vypálili 59 striel s plochou dráhou letu Tomahawk na sýrsku leteckú základňu Šajrát v provincii Homs, kde sa podľa Washingtonu mali nachádzať chemické zbrane. Zahynulo pri tom najmenej šesť ľudí. Úder bez mandátu OSN bol odvetou za údajný chemický útok na vzbúrencami ovládané západosýrske mesto Chán Šajchún v provincii Idlib, pri ktorom v utorok zahynulo najmenej 87 civilistov. USA a ďalšie západné štáty pripisujú zodpovednosť zaň Asadovej vláde, čo Sýria odmieta. Sýrska vláda tvrdí, že nepoužila chemické zbrane. Vinu pripísala povstalcom, ktorí podľa nej zhromažďujú a skladujú smrtiace chemikálie. Podľa ruského ministerstva obrany sa jedovaté látky uvoľnili do ovzdušia, keď sýrske lietadlá pri nálete zasiahli sklad chemických zbraní a munície v povstaleckej továrni na východnom okraji Chán Šajchúnu. Ruské ministerstvo zahraničných vecí označilo v pondelok raketový útok americkej armády na sýrsku leteckú základňu za akt agresie voči suverénnemu štátu a za porušenie medzinárodného práva.


Na nemeckom ostrove vybuchol bufet, motívom mohla byť nenávisť k cudzincom

V bufete ponúkali turecké špeciality, polícia preto nevylučuje xenofóbne pozadie explózie.

ZINNOWITZ. Nemeckí kriminalisti vyšetrujú pozadie explózie, ktorá v sobotu večer otriasla bufetom v Zinnowitzi na ostrove Usedom v Baltskom mori. Výbuch poškodil fasádu objektu i jedno z jeho okien. Vzhľadom na fakt, že sa v bufete ponúkajú turecké gastronomické špeciality, polícia nevylučuje xenofóbne pozadie explózie, i keď skúma aj iné vyšetrovacie verzie. Informácie priniesol v nedeľu Severonemecký rozhlas (NDR). Krátko po incidente sa v neďalekej nemocnici vo Wolgaste prihlásil so zraneniami, ktoré mohol spôsobiť výbuch, 37-ročný muž, ktorý nie je pre políciu "neznámou veličinou". Vyšetrovatelia chlapíka zadržali ako podozrivého z činu a v nemocnici, kde musel zostať vzhľadom na charakter zranení, ho strážia policajti.


FIFA uvažuje nad zmenou pravidiel. Chce, aby sa hráči správali k rozhodcom lepšie

Riadiaca organizácia svetového futbalu hľadá inšpiráciu aj v iných odvetviach, napríklad v ragby.

BERLÍN. Medzinárodná futbalová federácia (FIFA) posudzuje prístup hráčov k rozhodcom a uvažuje nad zmenou pravidiel. Riaditeľom FIFA pre technický rozvoj sa koncom septembra stal bývalý holandský reprezentant Marco van Basten. "Som presvedčený, že správanie hráčov by mohlo byť lepšie. Premyslíme, ako to dostať do správnych koľají. Na ihrisku je veľa emócií, čo schvaľujeme, ale musia existovať hranice," povedal van Basten pre BBC. Riadiaca organizácia svetového futbalu hľadá inšpiráciu aj v iných odvetviach, napríklad v ragby smú s arbitrami diskutovať jedine kapitáni, neadekvátne správanie sa prísne trestá aj v zámorskej súťaži amerického futbalu NFL.


Ruské ministerstvo obrany má obavy z ďalšieho ničenia v Palmýre

Ruské drony zaznamenali v antickom meste i okolí pohyb nákladných áut patriacich islamistom.

MOSKVA, DAMASK. Ruské ministerstvo obrany zverejnilo v pondelok videozáznamy nasnímané bezpilotným lietadlom, ktoré dokazujú rozsah škôd napáchaných Islamským štátom (IS) na archeologickej lokalite Palmýra v sýrskej provincii Homs. Ako informovala agentúra RIA Novosti, na záberoch jasne vidno, že islamisti zničili predný okraj javiska rímskeho divadla, takzvané proskénion, ako aj tetrapylón, stavbu v tvare kocky postavenú okolo roku 270 n.l. Obe stavby sú považované za najvýznamnejšie pamiatky antickej Palmýry. Ministerstvo obrany vo svojom pondelkovom vyhlásení konštatovalo, že sýrske jednotky k Palmýre úspešne napredujú. V rovnakom čase však ruské drony zaznamenali v antickom meste i okolí ďalšiu aktivizáciu pohybu nákladných áut patriacich islamistom. "Svedčí to o zámere Islamského štátu dopraviť tam výbušniny, aby pred svojím ústupom čo najviac zničili zostávajúce antické architektonické pamiatky," tvrdí vo svojom vyhlásení ruské ministerstvo obrany. IS dobyl v púšti ležiacu Palmýru v máji 2015. Odvtedy až do vlaňajšieho marca, keď sa mesta opäť zmocnili sýrske vládne sily, islamisti zlikvidovali množstvo antických pamiatok vrátane tých, ktoré sú zapísané na zoznamoch svetového kultúrneho dedičstva. Zničený bol napríklad chrám boha Béla, ďalej Baalšamínov chrám, Víťazný oblúk i viacero pohrebných veží či socha leva, ktorá vznikla na počesť bohyne al-Lát a stávala pri vchode k Bélovmu chrámu. Palmýra sa dostala opäť do rúk islamistov v decembri roku 2016, v čase, keď vrcholili boje o severosýrske mesto Aleppo. Podľa dostupných informácií islamisti krátko nato opäť začali s ničením pamiatok. Počas prvého bašovania v meste pamiatky, ktoré považovali za pohanské modly, ničili islamskí extrémisti pomocou ťažkej techniky. Do vypuknutia občianskej vojny bola Palmýra vyhľadávanou turistickou destináciou - ročne ju navštívilo do 150.000 turistov. Sýria je miestom, kde sa zachovali stopy po mnohých civilizáciách, ktoré na tomto území obchodovali, bojovali a budovali mestá. Ide o Babylončanov, Asýrčanov, obyvateľov akkadskej ríše či iných starovekých semitských kráľovstiev, Rimanov a Byzantíncov i následných islamských dynastií.


V Maďarsku pripravujú protest proti zastaveniu vydávania denníka Népszabadság

Malo by ísť o masovú demonštráciu s účasťou desaťtisícov protestujúcich.

BUDAPEŠŤ. Pozastavenie vydávania maďarského opozičného denníka Népszabadság sprevádza popri opozičnej solidarite už aj medzinárodná mediálna odozva. Uviedla to vo štvrtok maďarská komerčná televízia ATV, podľa ktorej opozičná strana Dialóg pre Maďarsko (PM) pripravuje na nedeľu masovú demonštráciu s účasťou desaťtisícov protestujúcich. Redaktor Népszabadságu Ferenc M. László pre televíziu uviedol, že s vydavateľskou spoločnosťou Mediaworks niet o čom rokovať až dovtedy, kým so zamestnancami denníka nevyrovná odstupné a ďalšie finančné náležitosti. Novinár okrem iného pripomenul, že pred niekoľkými týždňami písal kritický článok o šafárení vlády a štátnych podnikov. Skutočnosť, že Mediaworks vlani začal dostávať neprimerane vysoké štátne objednávky na reklamu a z kampane na referendum o utečeneckých kvótach dostal vydavateľ podstatne vyššiu štátnu podporu než iné médiá, označil László za pravdepodobnú prípravu na predaj Népszabadságu. Šéfredaktor Népszabadságu András Murányi v stredu odriekol plánované rokovania s vedením spoločnosti Mediaworks, ktorá v sobotu pozastavila vydávanie Népszabadságu. Rokovanie sa malo týkať možnej akvizície periodika zo strany zamestnancov. Redaktori Népzsabadságu navrhli odkúpenie denníka za symbolické jedno euro, čo je podľa ich názoru vzhľadom na nahromadený dlh vo výške piatich miliárd forintov (16,5 milióna eur) veľmi prijateľná ponuka. Avšak podľa zverejnených dokumentov je Népszabadság zaťažený hypotékou u Maďarskej národnej banky (MNB). Mediaworks v pondelok vyhlásil, že sa v nadchádzajúcich dňoch bude snažiť o dosiahnutie dohody. Tá by mala poskytnúť základ na obnovenie vydávania tohto periodika. Európska komisia (EK) označila situáciu okolo denníka Népszabadság za "veľmi znepokojujúcu". Pozastavenie jeho vydávania podľa exekutívy EÚ vyvoláva vážne obavy o slobodu tlače v Maďarsku.


Priaznivcom Lazia Rím hrozí trojročné väzenie, provokovali odkazom na slávu Mussolinimu

Politickí predstavitelia ich konanie odsúdili.

MILÁNO. Polícia v Miláne zadržala ôsmich radikálnych fanúšikov Lazia Rím za propagovanie myšlienok fašizmu. Pred odvetným súbojom Talianskeho pohára vo futbale medzi AC Miláno a Laziom Rím (0:1) rozvinuli provokačný transparent s nápisom "Sláva Mussolinimu." Hrozí im trest odňatia slobody na 3 roky. Informovali o tom viaceré talianske médiá. Transparent propagujúci odkaz fašistického vodcu vojnového talianskeho športu sa objavil v Deň víťazstva nad fašizmom a národným socializmom a ešte k tomu na mieste Piazzale Loreto, kde v roku 1945 na výstrahu viseli dolu hlavou mŕtvoly fašistických vodcov vrátane Mussoliniho a jeho milenky Clary Petacciovej. Išlo teda o zjavnú provokáciu. Fanúšikov identifikovali na základe svedka, ktorý poskytol polícii značku ich auta. Prezentácia odkazu Mussoliniho vyvolala poburujúce reakcie. Taliansky premiér Giuseppe Conte ostro odsúdil tento prejav novodobej propagácie fašizmu a minister vnútra Matteo Salvini označil spomenutých prívržencov Lazia za "idiotov". "Správanie niektorých našich fanúšikov nemá nič spoločné s hodnotami športu a klubu, ktorý funguje už 119 rokov," uviedol v reakcii futbalový klub Lazio Rím.


Nové pravidlá platobných služieb zohľadňujú inovácie

Nová právna úprava prináša tiež zavedenie nových bezpečnostných opatrení.

BRATISLAVA. Rastúcu mieru inovácií v oblasti platobných služieb za uplynulé roky zohľadňuje nová európska smernica o platobných službách na vnútornom trhu (PSD2). Jej obsah do slovenského právneho poriadku prenáša novela zákona o platobných službách z dielne ministerstva financií, ktorú schválila vláda. Cieľom smernice PSD2 je posilnenie transparentnosti a možnosti rýchlejšieho prijímania inovácií v oblasti platobných služieb, čo by malo prispieť k účinnému a efektívnemu trhu s platbami v Únii. Zavádza tiež nové prvky s cieľom uľahčiť používanie elektronických, najmä nízkonákladových internetových a mobilných platieb. Nová právna úprava prináša tiež zavedenie nových bezpečnostných opatrení s cieľom zmierňovania rizík v oblasti bezpečnosti platieb, ako aj posilnenie práv spotrebiteľov a nárast ich informovanosti s cieľom prispieť k zvýšeniu ochrany spotrebiteľov. Zabezpečiť má tiež nediskriminačné podmienky pre poskytovateľov platobných služieb, vrátane možnosti vstupu nových hráčov na trh, a tým prispieť k vytvoreniu zdravého konkurenčného prostredia v tejto oblasti. Podľa nedávnej analýzy poradenskej spoločnosti Deloitte už nebudú platby za tovar, poskytovanie úverov či elektronické obchodovanie vďaka novej európskej smernici o platobných službách výhradne doménou bánk. Technologické inovácie totiž spôsobujú prevratné zmeny vo finančnom sektore. Rastie tak príležitosť pre technologické firmy, ktoré bankám môžu postupne zobrať významnú časť biznisu. Na Slovensku sú pritom dobré podmienky na testovanie inovácií vo finančnom sektore.


Vyšetrovatelia našli druhý zapisovač z lietadla, ktoré havarovalo na Kube

Pri najhoršom leteckom nešťastí na Kube za takmer tri desaťročia zahynulo 111 ľudí.

HAVANA. Vyšetrovatelia, ktorí pátrajú po príčinách minulotýždňovej havárie lietadla na Kube, našli druhý záznamník letových údajov. Informovala o tom agentúra DPA. Na palube dvojmotorového stroja typu Boeing 737-200, ktorý prevádzkovali kubánske aerolínie Cubana de Aviación, bolo 107 pasažierov rôznych národností a šesť členov posádky z Mexika. Pri najhoršom leteckom nešťastí na Kube za takmer 30 rokov zahynulo 111 ľudí: 100 Kubáncov, sedem Mexičanov, dvaja Argentínci a dvaja Afričania žijúci na Kube. Havarované lietadlo mali aerolínie Cubana de Aviación prenajaté od mexickej spoločnosti Aerolíneas Deamojh. Smerovalo do 670 kilometrov vzdialeného mesta Holguín na východe Kuby. Dopadlo na maniokovú plantáž blízko vzletovej dráhy, pričom bolo ťažko poškodené a začalo horieť. Na vyšetrovaní havárie sa podieľajú aj experti z Mexika, USA a firmy Boeing. Havarované lietadlo malo 39 rokov. Mexický úrad pre civilné letectvo v tejto súvislosti v pondelok oznámil, že spoločnosti Aerolíneas Deamojh, používajúcej obchodný názov Global Air, dočasne zakázal prevádzku jej strojov. Cieľom tohto "mimoriadneho" opatrenia je podľa agentúry AP zistiť, či spoločnosť dodržiava zákony. Úrady tiež chcú zhromaždiť informácie, aby pomohli pri vyšetrovaní, ktoré začala kubánska vláda.


Spojené štáty obnovujú všetky sankcie voči Iránu

Osem krajín dostalo výnimku na dočasný import iránskej ropy.

WASHINGTON. Administratíva amerického prezidenta Donalda Trumpa opätovne uvaľuje všetky sankcie na Irán, ktoré sa zrušili na základe jadrovej dohody z roku 2015. Oznámili to v piatok americký minister zahraničných vecí Mike Pompeo a šéf rezortu financií Stephen Mnuchin. Sankcie, ktoré nadobúdajú platnosť od pondelka, sa týkajú iránskeho sektora prepravy a finančného a energetického odvetvia. Sankcie postihnú krajiny, ktoré nezastavia dovoz iránskej ropy, ako aj zahraničné firmy, ktoré obchodujú s vybranými iránskymi subjektmi. Osem krajín však dostalo výnimku, ktorá im umožňuje dočasne importovať iránsku ropu. Pompeo a Mnuchin uviedli, že sankcie zostanú v platnosti, kým Irán nesplní požiadavky, ku ktorým patrí zastavenie podpory terorizmu, ukončenie vojenských aktivít v Sýrii a úplné zastavenie vývoja v oblasti jadrovej energie a balistických rakiet.


Katalánci protestujú proti presunu artefaktov do Aragónska

Katalánsko tieto náboženské predmety odkúpilo v roku 1983.

LLEIDA. Medzi demonštrantmi a políciou v meste Lleida na severovýchode Katalánska vypukli v pondelok potýčky po tom, ako súd rozhodol o presune dovedna 44 náboženských artefaktov z tamojšieho múzea do susedného autonómneho Aragónska. Miestna polícia uzavrela v pondelok ráno oblasť v okolí múzea. Protestovať proti presunu artefaktov však prišlo niekoľko stoviek ľudí. Na mieste došlo k drobným potýčkam s políciou, ktorá sa snažila presunúť demonštráciu ďalej od múzea, informovala agentúra AP. Aragónsky súd nariadil múzeu, aby do pondelka odovzdal príslušným orgánom zmienené náboženské artefakty, pôvodne umiestnené v aragónskom kláštore. Odobril tak predchádzajúce rozhodnutie súdu z roku 2015. Katalánsko tieto náboženské predmety odkúpilo v roku 1983 od mníšok, súd však neskôr rozhodol, že predaj bol nezákonný.


Rada Európy posúdi nový rumunský protikorupčný zákon

Zmierňujúci postihy politikov podozrivých z korupcie posúdi Benátska komisia.

BRUSEL. Generálny tajomník Rady Európy (RE) Thorbjörn Jagland vo štvrtok vyzval vládnuce politické strany v Rumunsku, aby počkali na stanovisko Benátskej komisie a vzali na vedomie toto stanovisko, kým urobia ďalšie kroky vedúce k zmene a doplneniu rumunského Trestného zákonníka a Trestného poriadku. Rumunský parlament v stredu v zrýchlenom konaní schválil kontroverzný zákon zmierňujúci postihy politikov podozrivých z korupcie, ktorý dekriminalizuje niektoré trestné činy a oslabuje moc protikorupčnej prokuratúry. Návrh zákona dolnej komore parlamentu podporili hlavne poslanci vládnucej koalície zloženej zo Sociálnodemokratickej strany (PSD) a Aliancie liberálov a demokratov (ALDE). Zákon prešiel aj vďaka šiestim hlasom poslancov zastupujúcich etnické menšiny v Rumunsku, vrátane poslanca zastupujúceho Slovákov a Čechov z Rumunska. Jagland v správe pre médiá upozornil, že táto reforma môže byť v rozpore s medzinárodnými záväzkami Rumunska, najmä s Dohovorom o boji proti korupcii Rady Európy, čo nedávna naznačila aj správa Skupiny štátov proti korupcii (GRECO). "Ako členský štát našej organizácie je Rumunsko povinné dodržiavať zásady právneho štátu," odkázal Jagland do Bukurešti. Upozornil, že Rada Európy bude aj naďalej venovať pozornosť prebiehajúcemu politickému vývoju v Rumunsku. Stanovisko Benátskej komisie bolo požadované zo strany Parlamentného zhromaždenia Rady Európy v rozhodnutí tejto inštitúcie z 28. júna. Stanovisko Benátskej komisie, ktorá monitoruje demokraciu prostredníctvom práva, má byť zverejnené 19. októbra. Cieľom Benátskej komisie je určiť najlepšie možné riešenie problémov, ktoré viedli k návrhom na zmeny uvedených zákonov, v súlade s európskymi normami a s európskymi záväzkami Rumunska.


Bezpečnostná situácia je v súvislosti s terorizmom na Slovensku stabilná

Akčný plán zdôrazňuje, že SR je súčasťou globálneho boja proti terorizmu.

BRATISLAVA. Bezpečnostná situácia v SR je v súvislosti s teroristickými hrozbami dlhodobo stabilná. Deklaruje to Národný akčný plán boja proti terorizmu na roky 2019 – 2022 z dielne rezortu vnútra. Materiál napriek tomu konštatuje, že na území krajín EÚ bol v ostatných rokoch zaznamenaný nárast počtu úspešne dokonaných i zmarených teroristických útokov a individuálnych násilných incidentov najmä zo strany členov alebo prívržencov džihádistických skupín. "Slovenská republika ako súčasť európskeho priestoru, preto musí s takýmto bezpečnostným rizikom tiež počítať. Voľný pohyb osôb v rámci schengenu takéto riziká ešte znásobuje, a to najmä v kontexte fenoménu zahraničných teroristických bojovníkov a možnej infiltrácie legálnych i nelegálnych migračných vĺn osobami sympatizujúcimi s teroristickými organizáciami," uvádza sa v dokumente. Na celkový vývoj bezpečnostnej situácie môže mať podľa dokumentu vplyv aj zahraničnopolitická orientácia SR a jej aktívna účasť v medzinárodných organizáciách a operáciách. Akčný plán zdôrazňuje, že SR je súčasťou globálneho boja proti terorizmu a dlhodobo sa aktívne zapája do celosvetového protiteroristického úsilia prostredníctvom úzkej diplomatickej, hospodárskej, vojenskej, policajnej a humanitárnej spolupráce so zahraničím. Plán vytyčuje štátnym inštitúciám 28 úloh, ktoré sú rozdelené do štyroch hlavných oblastí, konkrétne prevencia, ochrana, pripravenosť a koordinácia. "Zámerom predkladaného akčného plánu na roky 2019 – 2022 je prostredníctvom plnenia navrhovaných úloh zamedzovať teroristickým hrozbám, ako aj vytvárať optimálne podmienky na účinný boj proti terorizmu, predovšetkým v oblasti predchádzania, odhaľovania a vyšetrovania trestnej činnosti terorizmu, a vyslať tak jasný odkaz občanom, že ich ochrana pred terorizmom je prioritou štátu," uvádza sa v materiáli. V oblasti prevencie majú úlohy plniť napríklad ministerstvo vnútra a školstva. Rezort školstva má za úlohu monitorovať "výchovno-vzdelávacie postupy a výchovno-vzdelávacie zariadenia s ohľadom na možný výskyt zdrojov extrémistickej ideológie s prvkami terorizmu, náboženskej radikalizácie a intolerancie". Rezort vnútra by sa zase mal zamerať na "včasnú identifikáciu rizikových, resp. ohrozených osôb a skupín", prípadne "vytvárať korektné vzťahy s cudzincami a príslušníkmi minoritných náboženských komunít za účelom budovania dôvery". Pokiaľ ide o oblasť ochrany, úlohy tu majú plniť predovšetkým rezorty vnútra, rezort obrany a tiež Slovenská informačná služba. Akčný plán im ukladá napríklad povinnosť "zamerať spravodajskú činnosť na získavanie informácií o teroristických rizikách a hrozbách voči SR, vrátane informácií o radikalizácii, podporovaní a verbovaní na teroristické aktivity". Spravodajskú pozornosť podľa materiálu treba sústrediť aj na spravodajskú ochranu objektov kritickej infraštruktúry a iných významných objektov na území SR. Takisto je v tejto oblasti úlohou modernizácia a racionalizácia činnosti útvarov polície a rezortu vnútra využívaním technológií a informačno-komunikačných prostriedkov. Do tejto oblasti spadá napríklad zriadenie kontrolného centra v pôsobnosti Ministerstva vnútra SR na uchovávanie a využívanie záznamov z bezpečnostných kamier. V oblasti pripravenosti kladie akčný plán dôraz napríklad na cvičenia zamerané na koordináciu všetkých zložiek podieľajúcich sa na "predchádzaní, zamedzovaní, odhaľovaní a dokumentovaní protiprávnych aktivít súvisiacich s terorizmom, ako aj zložiek zodpovedných za odstraňovanie škodlivých následkov spôsobených teroristickými aktivitami". Do tejto oblasti spadajú aj odborné školenia pracovníkov, zvyšovanie povedomia obyvateľstva o nahlasovaní podozrivých aktivít, prípadne monitorovanie internetu na "včasné vyhľadávanie prejavov a aktivít, ktoré indikujú bezpečnostné riziká pre SR". V oblasti koordinácie sa kladie dôraz na medzinárodnú spoluprácu a výmenu informácií so zahraničnými partnermi. "Zámerom akčného plánu je v čo najväčšej miere znížiť zraniteľnosť SR teroristickými útokmi namierenými proti životu, zdraviu a majetku jej občanov, smerujúcim aj proti ústavou garantovaným právam a občianskym slobodám a v neposlednom rade aj proti štátnemu zriadeniu, demokratickým princípom a zahraničnopolitickým záujmom SR," dodáva materiál. Dokument je momentálne v štádiu vyhodnocovania medzirezortného pripomienkového konania.


Koňa za pandu. Macron začína veľkolepú návštevu Číny

Francúzsky prezident tým nadväzuje na takzvanú pandiu diplomaciu. V Číne podporil projekt novej Hodvábnej cesty.

PEKING. Francúzsky prezident Emmanuel Macron počas návštevy Číny daruje čínskemu prezidentovi Si Ťin-pchingovi na znak priateľstva koňa Republikánskej gardy. Ako dôvod Elyzejský palác uviedol, že Si bol počas svojej návštevy Paríža v roku 2014 "fascinovaný" eskortou a výcvikom týchto koní. Koňa dopravili z Francúzska do Pekingu už 4. januára. Sprevádzal ho veterinár a príslušník Republikánskej gardy, ktorí sa o koňa budú starať počas jeho pobytu v karanténe. Vzhľadom na povinnú karanténu Macron odovzdá Simu počas ich pondelkového stretnutia v Pekingu zatiaľ len zarámovanú fotografiu osemročného hnedáka menom Vésuve de Brekka. Súčasťou daru od Macrona bude aj šabľa s vygravírovaným venovaním. Francúzske médiá si všimli, že transkripcia priezviska francúzskeho prezidenta do mandarínčiny je "Makelong", čo údajne znamená "kôň porážajúci draka". Spomínané gesto "konskej diplomacie" nadväzuje na takzvanú pandiu diplomaciu zo strany vlády v Pekingu, ktorá v roku 2012 zapožičala do Francúzska pár pánd. Ich potomok sa narodil vlani a stal sa prvým pandím mláďaťom narodeným vo Francúzsku. Mláďa v novembri roku 2017 pokrstila Macronova manželka Brigitte. Krst sa odohral v zoologickej záhrade Beauval južne od Paríža. Vtedy štvormesačný samček dostal meno Jüan Meng, čo v preklade z čínštiny znamená "splnený sen alebo želanie". Macron na úvod svojej návštevy Číny vyhlásil, že Čína a Európa by mali spoločne pracovať na novom projekte spolupráce, pre ktorý sa vžil názov Jeden pás, jedna cesta (One Belt, One Road). Táto nová Hodvábna cesta by podľa Macrona nemala byť jednosmerná, lebo ani Hodvábna cesta z dávnych čias "nikdy nebola len čínska". Čína by chcela, aby nová Hodvábna cesta prepojila 68 krajín, v ktorých žijú vyše štyri miliardy obyvateľov. Projekt zverejnila Čína v roku 2013. Jeho cieľom je prepojiť Čínu po súši i po mori s juhovýchodnou Áziou, Pakistanom a Strednou Áziou a ďalej s Blízkym východom, Európou a Afrikou.


Rusi zatkli islamistu, ktorý vraj plánoval útok počas volieb

Prezidentské voľby v Rusku sa uskutočnia 18. marca. Favoritom je Vladimir Putin.

MOSKVA. Muža podozrivého z členstva v extrémistickej organizácii Islamský štát (IS), ktorý v Nižnom Novgorode údajne plánoval útok počas nadchádzajúcich prezidentských volieb, zabili príslušníci ruskej Federálnej bezpečnostnej služby (FSB). Vo štvrtok o tom informovala agentúra TASS s odvolaním sa na FSB. Muž pri zatknutí kládol odpor a v jeho domácnosti sa našli strelné zbrane, improvizované výbušné zariadenie s vysokou ničivou silou a komponenty na výrobu niekoľkých ďalších, objasnila TASS. Podľa FSB bol údajný člen IS "pripravený uskutočniť sabotážne teroristické činy v deň prezidentských volieb v Rusku". Prezidentské voľby v Rusku sa uskutočnia 18. marca a podľa TASS v nich bude osem kandidátov. Favoritom je súčasný prezident Vladimir Putin. Ako uviedla agentúra AP, posledné prieskumy ukázali, že Putinovi dôveruje približne 80 percent Rusov, takže jeho víťazstvo je prakticky isté.


Od začiatku marca sa začne uplatňovať jasličkový zákon

BRATISLAVA. Od začiatku marca tohto roka sa na Slovensku začína uplatňovať tzv. jasličkový zákon. Ide o novelu zákona o sociálnych službách, podľa ktorej sa bude za sociálnu službu považovať aj poskytovanie starostlivosti o dieťa do troch rokov veku v čase, keď rodič pracuje alebo študuje na strednej škole alebo vysokej škole. Detské jasle bude môcť prevádzkovať samospráva, živnostník, či nezisková organizácia. Prevádzka takýchto zariadení bude podliehať prísnym požiadavkám na hygienu, priestorové vybavenie, či ich personálne zabezpečenie. Medzi podmienky prevádzkovania jaslí bude patriť zápis do registra poskytovateľov sociálnych služieb na príslušnom vyššom územnom celku, priestorové a hygienické podmienky, kvalifikačné predpoklady, personálne štandardy, či vecný rozsah poskytovaných odborných a obslužných činností, ako aj spôsob ich vykonávania. Existujúce jasle musia tieto zákonné podmienky splniť do konca tohto roka. V jasliach bude môcť dieťa zostať najviac do konca kalendárneho roka, v ktorom dovŕši tri roky, v prípade detí s nepriaznivým zdravotným stavom najviac do konca roka, v ktorom dieťa dovŕši šesť rokov. Prezident SR Andrej Kiska novelu zákona o sociálnych službách vrátil koncom minulého roka do parlamentu na opätovné prerokovanie. Na tzv. jasličkovom zákone sa hlave štátu nepozdáva spôsob, akým sa táto služba zavádza. Považuje ho za neprimerane diskriminačný voči niektorým skupinám rodičov a detí. Podľa schváleného zákona majú byť oprávnenými prijímateľmi len rodičia, resp. zákonní zástupcovia, ktorí vykonávajú zárobkovú činnosť, alebo študujú dennou formou na strednej či vysokej škole. Parlament však veto prezidenta prelomil a novelu zákona schválil v pôvodnej podobe. Prezident preto novelu zákona opätovne nepodpísal, keďže parlament nezohľadnil jeho výhrady. Hlava štátu dostala minulý týždeň od ministra práce a sociálnych vecí Jána Richtera prísľub, že pripraví novelu zákona o sociálnych službách. Tá má jasličkový zákon spresniť tak, aby mali na jasle nárok prednostne deti pracujúcich alebo študujúcich rodičov. "V prípade, ak tá kapacita bude, bude môcť byť poskytnutá aj iným rodinám,“ povedal prezident Andrej Kiska po stretnutí so šéfom rezortu práce a sociálnych vecí. Minister tiež hlave štátu sľúbil, že pripraví výklad zákona. „Je mnoho nejasností, ktoré tento výklad zákona ujasní a verím, že ukľudní túto situáciu,“ uviedol Kiska. Ministerstvo práce podľa Richtera pripravuje letáky a internetovú stránku, aby verejnosť dostala o jasličkovom zákone čo najviac informácií. „Spresníme a jasne pomenujeme, že priorita zákona zostáva, to je zosúladenie pracovného a súkromného života, ale nebude obmedzené, aby zriaďovateľ mohol prijať aj matky, ktoré nespĺňajú tento základný predpoklad,“ povedal k plánovanej novele zákona. Pôjde podľa neho napríklad aj o matky viacerých detí vo veku do troch rokov. „Matka sa bude starať o to mladšie a staršie bude môcť byť umiestnené do tohto zariadenia,“ dodal minister.


Online peňažné prevody môžu byť bezpečnejšie, vďaka novým pravidlám z Bruselu

Ak všetko pôjde hladko, pravidlá by mali vstúpiť do platnosti koncom roka 2019.

BRUSEL. Online peňažné prevody majú byť bezpečnejšie. Európska komisia navrhuje, aby sa pri prístupe k online účtom a prevodom cez internetbanking vyžadovali dva nezávislé bezpečnostné kroky. Mohlo by ísť, napríklad, o kombináciu karty alebo mobilného telefónu s heslom či PIN kódom. Ďalšou možnosťou sú biometrické dáta, ako odtlačok prsta. Hrozba zneužitia by sa tak mohla výrazne znížiť. EK však plánuje aj viaceré výnimky, napríklad, pri prevode menších súm do 30 eur. Nové pravidlá by mali vstúpiť do platnosti v rámci tzv. smernice PSD2 (Payment Service Directive), ktorá ruší lukratívny monopol bánk na prístup k údajom o účtoch. Banky budú musieť umožniť takýto prístup aj tretím stranám, napríklad, finančným startupom. Táto povinnosť sa však bude spájať s výlučným súhlasom klienta. Európsky parlament (EP) a členské štáty majú tri mesiace na dôkladné preštudovanie návrhu. Následne budú mať banky 18 mesiacov na uvedenie nových pravidiel do praxe. Pokiaľ nebudú mať členské štáty ani EP výhrady, pravidlá by mali vstúpiť do platnosti koncom roka 2019.


Piati dekani zaslali Lubyovej list k zákonu o pedagogických zamestnancoch

Dekani tvrdia, že požiadavku na výskumnú činnosť organizácia nespĺňa.

BRATISLAVA. Dekani troch fakúlt z Univerzity Komenského (UK) v Bratislave a dvoch fakúlt Univerzity Pavla Jozefa Šafárika (UPJŠ) v Košiciach zaslali ministerke školstva, vedy, výskumu a športu Martine Lubyovej (nominantka SNS) otvorený list k zákonu o pedagogických a odborných zamestnancoch. Ako TASR informovala Anna Komová z Fakulty matematiky, fyziky a informatiky UK, dekani v otvorenom liste zdôrazňujú, že doplňujúce pedagogické štúdium a rozširujúce štúdium majú realizovať len vysoké školy, nie organizácia zriadená ministerstvom. "Je neprípustne, aby obsah, ktorý je súčasťou vysokoškolskej prípravy učiteľov, realizovala organizácia nižšej úrovne, ktorá navyše nepodlieha nezávislej akreditácii ako vysoké školy," uvádzajú v liste dekani. Podľa nich požiadavku na vlastnú výskumnú činnosť organizácia zriadená ministerstvom nespĺňa a ani spĺňať nebude. "Ak pripustíme vzdelávanie učiteľov bez väzby na vedecký výskum, vytvárame tak nebezpečný precedens, ktorý bude mať negatívny dopad na kvalitu vzdelávania v regionálnom školstve. Navyše, profesori a docenti majú toto vzdelávanie garantovať z pozície vlastnej vysokej školy, nie cez paralelný pracovný pomer," píše sa v liste. Rovnako atestácie majú realizovať len vysoké školy. Dekani nesúhlasia s tým, aby atestačnou organizáciou bola organizácia nižšej úrovne ako vysoká škola a takáto organizácia nemá realizovať ani predatestačné vzdelávanie. Metodicko-pedagogické centrum (MPC) by sa podľa nich malo orientovať najmä na metodickú pomoc a podporu učiteľom, nie realizovať činnosti, ktoré primárne patria do portfólia vysokých škôl. Pod otvorený list sa podpísali dekan Fakulty matematiky, fyziky a informatiky UK Daniel Ševčovič, dekan Prírodovedeckej fakulty UK Peter Fedor, dekan Prírodovedeckej fakulty UPJŠ Gabriel Semanišin, dekanka Filozofickej fakulty UPJŠ Oľga Orosová a dekan Filozofickej fakulty UK Marián Zouhar. Dekani tvrdia, že "sú pripravení prevziať na seba výhradnú zodpovednosť za doplňujúce a rozširujúce štúdium i za atestácie". Odbor komunikácie a protokolu Ministerstva školstva, vedy, výskumu a športu pre TASR uviedol, že doplňujúce pedagogické štúdium bude s účinnosťou od 1. septembra 2019 druhom kvalifikačného vzdelávania. "Jeho účelom bude získanie vzdelania potrebného pre doplnenie kvalifikačných predpokladov na výkon pracovnej činnosti v príslušných kategóriách a podkategóriách pedagogických zamestnancov," uviedlo ministerstvo. Svojou povahou je podľa rezortu školstva kvalifikačné vzdelávanie pedagogických a odborných zamestnancov, vrátane doplňujúceho pedagogického štúdia a rozširujúceho štúdia, druhom ďalšieho vzdelávania dospelých. Ministerstvo školstva ďalej uviedlo, že v kontexte získavania čiastočnej kvalifikácie je štandardným riešením, že poskytovateľ akreditovaného programu vzdelávania dospelých je škola, ktorá je prirodzeným poskytovateľom kvalifikácie, alebo iná akreditovaná vzdelávacia ustanovizeň. "V prípade kvalifikačného vzdelávania pedagogických zamestnancov a odborných zamestnancov je touto vzdelávacou ustanovizňou priamo riadená organizácia Ministerstva školstva, vedy, výskumu a športu SR, ktorá je zriadená na plnenie úloh v profesijnom rozvoji pedagogických zamestnancov a odborných zamestnancov. MPC má dostatok skúseností z organizovania foriem kvalifikačného vzdelávania pedagogických zamestnancov už od roku 1996," uzavrel rezort školstva.


EÚ predĺžila antidumpingové opatrenia na dovoz bicyklov z Číny a ďalších krajín

Antidumpingové opatrenia boli pôvodne uložené v roku 1993.

BRUSEL. Európska komisia (EK) vo štvrtok oznámila, že sa rozhodla predĺžiť antidumpingové opatrenia na dovoz bicyklov pôvodom z Číny o ďalších päť rokov. Tieto opatrenia sa vzťahujú aj na bicykle dovážané z Indonézie, Malajzie, Srí Lanky, Tuniska, Kambodže, Pakistanu a Filipín. K vykonávaciemu nariadeniu EK došlo so zreteľom na nariadenie Európskeho parlamentu a Rady EÚ z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie. Komisia po predchádzajúcom prešetrovaní, ku ktorému vlani v marci podalo podnet Európske združenie výrobcov bicyklov (EBMA), zistila, že čínske bicykle prechádzali cez uvedené krajiny a následne boli opätovne vyvezené na trh EÚ. Antidumpingové opatrenia boli pôvodne uložené v roku 1993 a odvtedy sa niekoľkokrát predĺžili. Antidumpingové clo sa zvýšilo na úroveň 48,5 %. Revízne vyšetrovanie, začaté minulý rok, dospelo k záveru, že v prípade uplynutia platnosti doterajších opatrení existuje vysoká pravdepodobnosť pokračovania dumpingu a opakovaného výskytu ujmy pre európskych výrobcov bicyklov. Podľa údajov EK odvetvie výroby bicyklov v EÚ ročne vyprodukuje viac ako 11 miliónov bicyklov v 22 členských štátoch. Výrobcovia bicyklov v krajinách EÚ zabezpečujú 100.000 priamych a nepriamych pracovných miest.


Príbeh, ktorý by nechcel zažiť asi nikto. Američanka aj tak u nás zostáva. Prečo?

Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Ako by sa malo zmeniť najväčšie bratislavské námestie? Námestie Slobody gets facelift  2. Takto vyzerajú Tatry z korún stromov. Nová tatranská atrakcia ponúka inú perspektívu. Tatras offer a walk in the treetops  3. Komunisti ho väznili a mučili. Slovensko bude mať nového svätca. He was tortured and persecuted. Now Slovakia has a new saint 4. Do Bratislavy prišla druhá najväčšia sieť pizzérií na svete. Kde ju nájdete? World's second-largest pizza chain arrives in Bratislava  5. Čo by ste si v hlavnom meste nemali nechať ujsť v najbližších dňoch? Top 10 events in Bratislava 6. Je rozhodnutie Američanov predať košickú oceliareň čínskej spoločnosti definitívne? Chinese are closer to taking over Košice steelworks  7. Dlhoočakávané sťahovanie bratislavskej autobusovej stanice je tu. Kde bude jej dočasné miesto? Bratislava bus station is moving into Bottova Centrum 8. Rusko môže oslabiť Čínu cez severokórejský jadrový program, píše slovenský analytik: Foreign rocket engines for North Korea: Why?  9. Pozrite si cestu Petra Sagana za ziskom tretieho titulu majstra sveta za sebou: Sagan rewrites history  10. Príbeh, ktorý by nechcel zažiť asi nikto: americkú učiteľku na cudzineckú políciu prišli podporiť kolegovia aj študenti. Prečo? Why did I come here? Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Od západu sa silno rozfúka, v piatok platí výstraha

Vietor zasiahne Trenčiansky kraj, Horehronie a prejde až do Košického kraja.

BRATISLAVA. V niektorých častiach Slovenska sa môže v noci a počas piatka (12. 4.) vyskytnúť silný vietor. Na svojej webovej stránke o tom informuje Slovenský hydrometeorologický ústav (SHMÚ). V niektorých okresoch Trenčianskeho kraja môže vietor miestami v nárazoch dosiahnuť rýchlosť 60 kilometrov za hodinu (km/h), v okrese Brezno 70 km/h a v okresoch Košického kraja 80 km/h. "Predpokladaná rýchlosť vetra je v danom ročnom období a oblasti bežná, ale môže spôsobiť škody menšieho rozsahu," uvádza SHMÚ. SHMÚ vydal v tejto súvislosti výstrahy 1. stupňa platné do 22. h za západe krajiny, resp. do piatka 18. h na strednom a východnom Slovensku.


ROZHOVORMikloš: Vláda sa tvárila, že s privatizáciou nič nemá, vo fonde však boli jej nominanti

Počas privatizácie mohli byť manipulácie aj vo verejných súťažiach, hovorí poradca ukrajinského premiéra a exminister financií Ivan Mikloš.

Aké mechanizmy fungovali počas privatizácie v 90. rokoch? „Predaj za podhodnotené ceny ľuďom blízkym HZDS a vtedajšej vládnej koalícii. Typickým príkladom sú Východoslovenské železiarne, Slovnaft alebo Nafta Gbely." Na základe čoho sa ľudia dostávali k privatizovaným podnikom?  „Buď boli priamo prepojení s vládou, ako napríklad Rezeš, ktorý bol ministrom v Mečiarovej vláde, ale dosť často to boli manažéri štátnych podnikov. Mohli tam byť aj korupčné veci, ale na to nie sú dôkazy." Ako mohlo prideľovanie podnikov v rámci privatizácie prebiehať? "Ak niekomu odsúhlasíte predaj za zlomkovú cenu oproti skutočnej cene, tak mu v podstate darujete stovky miliónov korún, v niektorých prípadoch išlo až o miliardy korún. Ak prebehne reálna súťaž na medzinárodné tendre, aké sme organizovali počas vlád Mikuláša Dzurindu, nie je tam priestor na podieľanie sa na nejakom zisku. Súťažia skutoční záujemcovia.“  Mohli byť manipulácie aj pri verejných súťažiach? „Neviem, ako to bolo v jednotlivých prípadoch, ale mohli existovať aj situácie, keď boli súťaže vyhlásené len formálne. Ak má byť súťaž naozajstná, musí byť zverejnená, aby sa o nej dozvedel čo najväčší počet potenciálnych záujemcov a kritériá sa musia nastaviť tak, aby boli vyhodnotiteľné. Ako by mali vyzerať takéto kritéria? "Najčistejšie je to vtedy, keď je jediným kritériom kúpna cena. Ak sa objavia kritériá ako kvalita podnikateľského zámeru alebo objem investícií, možnosť subjektivity je obrovská. Ďalšia vec je ich vymožiteľnosť. Ak sa niekto zaviaže, že bude do podniku investovať, je to fajn, ale ako je potom vymožiteľné, že to tak naozaj bude? Kúpna cena je jednoznačne objektívna, lebo je to na základe čísla. Keď sú tam už slohové práce, tak je to viac subjektívne." Odporúčania, kto má vyhrať, prichádzali na Fond národného majetku obvykle z vlády? „Najskôr o tom rozhodovala vláda, ale potom si uvedomila, že je to politicky výbušné a nebude populárna. Kompetenciu preniesla na Fond národného majetku a tvárila sa, že s tým nič nemá. Vo fonde však boli nominácie vládnych strán.“ Tento text ste mohli čítať vďaka tomu, že platíte za obsah. Vážime si to.


Slovenský horolezec na Aljaške skĺzol do trhliny, museli ho vysekávať

Martin Takáč z Trnavy zostupoval z najvyššieho vrchu v Severnej Amerike.

ANCHORAGE. Záchranári v Národnom parku Denali vo vnútrozemí amerického štátu Aljaška zachránili v pondelok 5. júna Slováka Martina Takáča (38) z Trnavy, ktorý pri zostupe z vrchu Denali, najvyššieho v Severnej Amerike, skĺzol do trhliny ľadovca Kahlitna. Počas záchrany bol stále pri vedomí, ale utrpel vážne zranenia. Informovala o tom v utorok tlačová agentúra AP. Správca národného parku Frank Preston sa práve pripravoval na záchranu iného horolezca, ktorému prišlo nevoľno na vrchu Denali, keď prišiel druhý telefonát s prosbou o pomoc. Takáč pri zostupe z Denali spadol do pukliny ľadovca. Kolegovia horolezci síce spustili dolu lano, ale sila pádu pretlačila Takáča aj cez veľmi zúžené miesta trhliny. "Steny trhliny boli úplne hladké, takže nevzniklo veľké trenie," opisoval potom situáciu Preston. "Keď padal, mal dostatočnú rýchlosť a silu na to, aby skĺzol dolu aj cez užšie miesta. Ale naši ľudia sa nimi nedokázali pretlačiť," dodal správca. Na takýto scenár záchrany nebol Preston vytrénovaný, ale o 15 hodín neskôr rangeri a dobrovoľní horolezci úspešne zvládli celú akciu. Spustili sa do trhliny takej úzkej, že v nej nemohli ani otočiť hlavu, a vysekali do nej dostatočne široký otvor, cez ktorý už slovenského horolezca vytiahli. Pomáhali si tiež pneumatickým sekáčom, ktorý dopravil pilot na vrtuľníku. Od príchodu záchranárov na miesto trvala akcia aj s vytiahnutím horolezca tri hodiny. "Museli sme urobiť veľa manuálnej práce - z 15 centimetrov širokej trhliny vysekať 30-centimetrová trhlinu," povedal Preston. Táto záchranná akcia podľa jeho slov rozhodne "nebola pre klaustrofobikov". Takáča letecky dopravili do nemocnice Memorial Hospital v meste Fairbanks v kritickom stave s podozrením na traumatické zranenia a závažné podchladenie. Letecky odviezli v pondelok z hory aj Michaela Metzlera (23) pochádzajúceho z mesta Carnation v štáte Washington, sólového horolezca, ktorému prišlo nevoľno. Takáč patril do väčšej partie horolezcov, ako uviedol Preston, a vrchol hory Denali (vysokej 6190 metrov) dosiahli deň či dva pred nehodou. Takáč zostupoval dolu s ďalším horolezcom, keď vo výške 2377 metrov skĺzol do pukliny ľadovca. Jeho kolega privolal neďaleko sa nachádzajúcich sprievodcov, ktorí zavolali na pomoc rangerov. Na vrtuľníku dorazil aj ďalší ranger a dvaja dobrovoľní horolezci s medicínskymi znalosťami, ktorí pri záchrane pomohli. Trhlina bola na povrchu široká len 0,9 metra a ako záchranári zostupovali do hĺbky, zužovala sa. Malá vrstva snehu na spodnom ľadovci vrchu Denali spôsobuje, že sú trhliny otvorené, ale zároveň je ťažké ich zistiť, uviedla služba v národnom parku. Záchrana Takáča z trhliny na vrchu Denali bola tento rok už druhá - pokiaľ ide o prípady, keď ľudia neboli priviazaní lanom k ostatným. Do pukliny v nižšom bode hory spadol horolezec aj 26. mája.


Kaliňák o ovracanom lietadle: Oni vedia, aký žúr tam mali

Minister vnútra opäť zaútočil na prezidenta Andreja Kisku.

BRATISLAVA. Len pred pár dňami reagoval minister vnútra Robert Kaliňák na kritiku vlády zo strany prezidenta Andreja Kisku. Kaliňák uviedol, že mu bude musieť poslať ďalšiu faktúru za čistenie interiéru vládneho špeciálu, ktorý mal byť po návrate hlavy štátu z pracovnej cesty v Mexiku špinavý od zvratkov. Prezidentská kancelária na to odpovedala, že je úbohé zneužívať zdravotné problémy cestujúcich na politický súboj. Podľa Kaliňáka iba zúčastnení na spomínanej ceste do Mexika vedia, ako to na palube vyzeralo. "Nechcem sa k tomu vracať, myslím si, že oni veľmi dobre vedia, aký žúr tam bol na tej palube, a asi to nesúviselo s tým, že by sa niekto bál lietania alebo turbulencie či niečoho podobného. To je trápna obrana a viac sa k tomu vyjadrovať nebudem," okomentoval Kaliňák v stredu po rokovaní vlády. Vrátil sa tiež k faktúram za lety. Tvrdí, že si už nepamätá, kam posielali faktúry, ktoré ministerstvo vnútra vystavovalo za lety prezidenta Kisku domov. "Sú to štyri roky a ja už neviem, kam sa tie podklady posielali," povedal. Ide o Kiskove lety po nástupe do funkcie v roku 2014. Ten využíval vládnu letku aj na súkromné účely, za čo mu rezort vnútra vystavil faktúry. Tie sa však podľa tvrdení Kaliňáka vrátili neuhradené a tak od fakturácie upustili. "Faktúry sa neplatili, a tak boli stornované. Išlo o cesty prezidenta Kisku domov respektíve na súkromné účely," uviedol Kaliňák. Kancelária prezidenta poprela Kaliňákove tvrdenia, že v minulosti dostávala faktúry za tieto lety, ale ich neuhrádzala. Kaliňák uviedol, že je pripravený faktúry vystaviť nanovo. Upozornil, že vyjadrenie prezidentskej kancelárie, že nikdy žiadnu faktúru nedostala, je zavádzajúce, nakoľko šlo podľa neho o súkromné lety hlavy štátu. "Veď to je súkromná vec, to zo štátnou funkciou nemá nič spoločné," predpokladá minister, že faktúry boli vystavené priamo na Kisku. "Keď to má chuť zaplatiť, ja mu ich vystavím nanovo, to je najmenej," vyhlásil pred novinármi Kaliňák s tým, že prezident sa mohol ozvať, ak mal pocit, že svoje faktúry nevie nájsť. Podľa ministra je vždy všetkému na vine minister vnútra, bez ohľadu na to, kto momentálne túto funkciu vykonáva. Domnieva sa, že prezidentovi Andrejovi Kiskovi prekáža najmä fakt, že sa dostali jeho daňové problémy na verejnosť. "Vadí mu viac to, že sa na povrch dostali jeho problémy v súvislosti s daňovými podvodmi jeho firmy," uviedol po rokovaní vlády Kaliňák. "Za tie roky som si už zvykol, že vždy je na vine minister vnútra bez ohľadu na to, kto tam sedí. To je podobný prípad pána Matoviča, ktorý stále útočí za to isté. Ja za to nemôžem, že tieto problémy oni majú. Nakoniec, tieto informácie nevyhľadáva polícia, ale finančná správa, ktorá k tomu má nejaké dôvody a musí to riešiť," dodal Kaliňák.


Tureckom podporované jednotky sú podozrivé z použitia munície s bielym fosforom

Látka môže zmrzačiť a zabíjať, keď príde do kontaktu s ľudským telom.

ANKARA/DAMASK/LONDÝN. Sýrski Kurdi podozrievajú turecké jednotky, že počas invázie v severnej Sýrii použili aj muníciu s bielym fosforom - chemickou látkou, ktorá môže zmrzačiť a zabíjať, keď príde do kontaktu s ľudským telom. Informoval o tom časopis Foreign Policy. Fotografie - poskytnuté redakcii časopisu kurdským zdrojom a potvrdené nemenovaným predstaviteľom americkej administratívy - zachytávajú deti v pohraničnom meste Ras al-Ajn, ktoré majú na hrudi, tvári i končatinách chemické popáleniny korešpondujúce s následkami použitia bieleho fosforu. Vedenie Sýrskej demokratickej rady vyzvalo medzinárodné spoločenstvo, aby evakuovalo zranených civilistov. Vo svojom liste vedenie Sýrskej demokratickej rady vysvetlilo, že "Turecko používa všetky druhy zbraní vrátane medzinárodne zakázaných a naše lekárske tímy nedokážu evakuovať civilistov". V liste sa ako zakázaná zbraň uvádza munícia s obsahom bieleho fosforu. Zatiaľ nie je jasné, či turecké jednotky a ich spojenci na severe Sýrie používajú biely fosfor proti civilistom úmyselne. Jeho vojenské použitie ako zbrane nie je zakázané, ale ako munícia pre zápalné zbrane je zakázaný v oblastiach, kde žijú civilisti. Podozrenia o používaní bieleho fosforu sa objavili len pár hodín po tom, čo viceprezident USA Mike Pence oznámil, že Spojené štáty a Turecko sa dohodli na dočasnom prímerí v severnej Sýrii. Munícia s obsahom bieleho fosforu sa používa v západných armádach na vytváranie dymových clôn, ktoré maskujú pohyb a polohu jednotiek, ale môže sa použiť aj v zápalných zbraniach. Keď exploduje plášť munície, chemická látka vo vnútri okamžite vytvorí hustý biely oblak. Keď táto chemikália príde do kontaktu s ľudským telom, horí, a to až po kosť.


Koalícia obmedzila hymny iných štátov, Bugár prisľúbil nápravu

Šéf Most-Híd tvrdí, že zákon opravia na májovej schôdzi.

BRATISLAVA. Pri schvaľovaní zákona o štátnych symboloch sa stala chyba, ktorú poslanci Národnej rady SR opravia. Povedal to na piatkovej tlačovej besede predseda strany Most-Híd Béla Bugár s tým, že telefonoval s prezidentom Andrejom Kiskom. "Pán prezident povedal, že aj tak vráti ten návrh zákona. Tak som mu vysvetlil, v čom vidíme problém, ako je to jednak nevykonateľné a ako to nepatrí do zákona o štátnych symboloch. Pán prezident prisľúbil, že vráti zákon a do toho zákona zakomponuje aj túto časť, aby sme to mohli tu v NR SR vybrať a o tom hlasovať," povedal s tým, že o zákone hovoril aj s koaličnými partnermi. "Je tu sľub, aby možnosť reparátu vyšla," dodal. "Dostalo sa tam jedno ustanovenie, ktoré nepatrí do Európy, hlavne keď píšeme 21. storočie. Až 108 poslancov to nezbadalo. Ani tí, ktorí kriticky sledujú činnosť koaličných poslancov. Áno, stala sa chyba," povedal Bugár. Dodal však, že zákon bude účinný od 15 mája a dovtedy majú možnosť problém riešiť. "Považujem za nešťastné a veľmi nebezpečné rozbíjať to, čo sme dosiahli za desať rokov v maďarsko-slovenských vzťahoch," uviedol. Schôdza Národnej rady SR sa začína 9. mája a už vtedy bude zákon upravený a nikto nebude môcť byť potrestaný za to, že spieva hymnu iného štátu na území Slovenskej republiky. "Stala sa chyba, bohužiaľ, nezbadali sme to," podotkol s tým, že s koaličnými partnermi sa dohodli na oprave. Poslanec za Most-Híd Peter Antal priblížil, že zákon o štátnych symboloch hovorí o tom, kedy je povinnosť používať štátne symboly SR. Zákon bol podľa neho tvorený tak, aby bolo jasné, kedy a ako možno štátne symboly použiť. Podľa neho sa v novele pripúšťa možnosť hrať hymnu iného štátu na území SR iba za prítomnosti oficiálnej delegácie. Slovíčko "iba" spôsobuje problém, ktorý chcú poslanci napraviť. Prezident Andrej Kiska by chcel požiadať poslancov vládnej koalície, aby si najskôr prečítali, za čo hlasujú. Uvádza sa to vo vyhlásení hlavy štátu v súvislosti s novelou zákona o štátnych symboloch, ktorá okrem iného zakazuje na oficiálnych podujatiach hrať hymny iného štátu, pokiaľ nie je prítomná oficiálna delegácia danej krajiny. "Ale oveľa lepšie by bolo, ak by už príprave zákona venovali väčšiu pozornosť," konštatoval prezident s tým, že nielen predseda Mosta-Híd Béla Bugár, ale aj predstavitelia iných koaličných strán sa na neho obrátili, aby zákon o štátnych symboloch vrátil. Prezident podľa vlastných slov svoje rozhodnutie oznámi v priebehu budúceho týždňa. Novela zákona o štátnych symbolov má zvýšiť ochranu štátnych symbolov ako jedného zo základných pilierov štátnosti. Cieľom novely je tiež ochrana tradícií, ktoré súvisia s používaním štátnych symbolov, ako aj ochrana štátnych symbolov pred ich znevažovaním v elektronickej komunikácii a v digitálnej podobe. Predkladatelia zo Slovenskej národnej strany tiež navrhli pokuty za porušenie zákona. Horná sadzba pokuty pre právnické osoby bude 10 000 eur.


Na 34 zastávkach MHD pribudnú elektronické informačné tabule

BRATISLAVA. V Bratislave pribudnú na 34 zastávkach MHD nové elektronické informačné tabule, ktoré sa už teraz nachádzajú napríklad na Šafárikovom námestí. Dopravný podnik Bratislava (DPB) do konca júna umiestni na vybrané zastávky 36 takýchto tabúľ. Cestujúci sú vďaka ním informovaní o odchodoch liniek MHD on-line a dispečing DPB môže priamo na tabule posielať aj správy o mimoriadnych udalostiach. "DPB nakúpil informačné tabule v celkovej cene projektu za zhruba 500-tisíc eur. V tejto sume je započítaná cena informačných tabúl, stĺpik spolu so základom, elektrická prípojka vrátane projektových prác," uviedla hovorkyňa DPB Adriana Volfová. Informačné tabule budú obojstranné štvorriadkové a šesťriadkové. Dopravný podnik ich chce osadiť v širšom centre mesta a na Patrónke. Podľa portálu imhd.sk majú pribudnúť napríklad na zastávkach Blumentál (smer Račianske mýto), Čachtická, Detvianska, Hodžovo námestie, Kollárovo námestie, Kamenné námestie, Námestie SNP (smer Obchodná, tunel), SAV, Trnavské mýto (na Šancovej obojsmerne), Zochova, Račianske mýto, Vysoká či Poštová (smer tunel). V súčasnosti je v Bratislave osadených už celkom 31 elektronických informačných tabúľ. "DPB sa aj ďalej uchádza o získanie finančných prostriedkov z fondov EÚ na obstaranie ďalších viac ako 100 takýchto informačných tabúľ," priblížila Volfová. Pri modernizácií električkových radiál v Bratislave budú na všetkých dotknutých zastávkach osadzované už len tieto elektronické informačné tabule.


Britská vláda bude Gibraltár podporovať aj po brexite, sľubuje Johnson

Donald Tusk upozornil, že po odchode Británie z EÚ bude musieť s akoukoľvek dohodou o Gibraltáre súhlasiť aj Španielsko.

BRUSEL. Veľká Británia bude v súvislosti s rokovaniami o brexite "pevná ako skala" ohľadom svojej podpory pre Gibraltár, britskú enklávu na juhu Španielska. Uviedol šéf britskej diplomacie Boris Johnson. Predseda Európskej rady Donald Tusk v piatok upozornil, že po odchode Británie z EÚ bude musieť s akoukoľvek dohodou o Gibraltáre súhlasiť aj Španielsko. Politické usmernenia pre rokovania o brexite, ktoré v piatok vo Vallette predstavil Tusk, znamenajú pre Španielsko použitie práva veta ohľadom budúceho vzťahu medzi Úniou a malým britským územím. Johnson sa podľa tlačovej agentúry Reuters v piatok večer telefonicky spojil s predsedom vlády Gibraltáru Fabianom Picardom. Krátko na to vo svojom účte na twitteri oznámil, že Londýn zostane "pevný ako skala" a bude neochvejne trvať na súčasnom statuse Gibraltáru. Madrid požaduje kontrolu nad svojim bývalým územím, ktoré Španielsko odstúpilo Britom v roku 1713. Gibraltárska otázka bola v posledných rokoch predmetom viacerých sporov - či už kvôli rybolovu alebo hraničným kontrolám - medzi Britániou s Španielskom, ktoré musela riešiť Európska komisia. V Gibraltári na ploche sedem kilometrov štvorcových žije okolo 32-tisíc obyvateľov. Po vystúpení Spojeného kráľovstva z EÚ, o európske členstvo automaticky príde aj Gibraltár. A to napriek tomu, že vo vlaňajšom júnovom referende o brexite až 96 percent voličov v Gibraltári hlasovali za zotrvanie v Európskej únii. Očakáva sa, že štatút Gibraltáru v pobrexitovom období bude jedným z najspornejších bodov nadchádzajúcich rokovaní medzi Bruselom a Londýnom.


Nemecko vyzdvihlo jadrovú dohodu s Iránom ako znak nádeje pre región

Nemecký šéf diplomacie Sigmar Gabriel sa stretol so svojím náprotivkom z Iránu.

BERLÍN. Nemecký minister zahraničných vecí Sigmar Gabriel v utorok uviedol, že jadrová dohoda s Iránom pomohla znížiť nebezpečenstvo veľkého konfliktu na Blízkom východe. Nemecko podľa jeho slov urobí všetko pre to, aby sa tejto dohody všetky jej strany držali. Po rozhovoroch s iránskym rezortným kolegom Mohammadom Džavádom Zarífom v Berlíne Gabriel novinárom povedal, že dohoda šestice veľmocí s Teheránom o iránskom jadrovom programe bola "veľkým znamením nádeje" pre región a otvorila "historickú príležitosť" opätovného oživenia vzťahov s Teheránom. "Naším jasným postojom je, že stojíme za touto dohodou," povedal Gabriel bez toho, aby spomenul iné krajiny. Jadrovú dohodu s Iránom opakovane ostro kritizoval americký prezident Donald Trump. Obaja ministri sa na tlačovej konferencii vyjadrili aj ku kríze, ktorá vznikla Katarom a ďalšími arabskými štátmi Perzského zálivu. Gabriel poznamenal, že čím dlhšie tento spor bude trvať, tým viac sa zhorší. Potrebu dialógu zdôraznil aj Zaríf, ktorý ocenil Nemecko za jeho postoj v tejto záležitosti.


Simulácia inšpirovaná živými dátami naučí autá jazdiť bezpečnejšie

Tisíce prechodov rovnakou križovatkou, vždy s iným ruchom vozidiel. Simulácia dokáže ušetriť peniaze.

SAN FRANCISCO, BRATISLAVA. Mal to byť systém, ktorý dokáže pre podrobnejšie skúmanie prehrávať fragmenty z jázd autonómnych vozidiel. Vývojári Google však projekt Carcraft povýšili na expertný systém, v ktorom sa nové algoritmy môžu priúčať bezpečnej jazde. Bez toho, aby vozidlá museli vstúpiť na cestu. Dáta vo virtuálnom svete pochádzajú z jázd, ktoré zdigitalizovali vozidlá na cestách. Pri jazde snímali jazdné pruhy, križovatky, semafory, vozidlá, cyklistov, dopravné značenie, chodcov ale aj nepredvídateľné prekážky. Tie sa stali modelmi pre ďalšie simulácie, do ktorých vstupujú ďalšie prvky cestnej premávky. Systém podľa magazínu Engadget denne simuluje pohyb 25 tisíc vozidiel, ktoré najazdia 8 miliónov míľ. Na križovatkách postupne vznikajú variácie, s ktorými sa autonómne algoritmy musia popasovať. Simulácie vkladajú do živej prevádzky porušenie cestných pravidiel neskúsenými vodičmi, ale aj bezohľadnú jazdu motorkárov. Výsledkom je, že učiace sa algoritmy môžu hľadať nové a bezpečné riešenia problémov, vývojári môžu budovať nové algoritmy, ktoré zdokonalia technológie pre nasadenie do praxe. Namiesto toho, aby experimentálne vozidlá museli jazdiť na dlhých a nudných trasách diaľnic, v simulácii sa môžu venovať mestskému ruchu vo všetkých jeho podobách.


Saakašvili zostal bez občianstva aj štatútu utečenca

Bývalý prezident Gruzínska sa chce vyhnúť stíhaniu v rodnej krajine.

KYJEV. Ukrajinská migračná služba zamietla druhýkrát po sebe žiadosť bývalého gruzínskeho prezidenta Michaila Saakašviliho o udelenie štatútu utečenca. Podľa agentúry DPA o tom informovala v stredu televízna stanica Espreso TV blízka ukrajinskej vláde, ktorá sa odvolala na úradné dokumenty. Zamietnutie bolo zdôvodnené tým, že Saakašvilimu v rodnom Gruzínsku nehrozí politické prenasledovanie, mučenie či trest smrti. Podľa Espreso TV bola predmetná žiadosť podaná iba deň predtým a žiadateľ sa môže proti rozhodnutiu odvolať. Prvú Saakašviliho žiadosť o udelenie štatútu utečenca na Ukrajine tamojšia migračná služba zamietla ešte 24. októbra. Exprezidentovi tak hrozí vydanie do Gruzínska, kde je stíhaný pre údajné zneužitie moci a nezodpovedné nakladanie s verejnými prostriedkami. Saakašvilimu, ktorý bol zbavený ukrajinského občianstva a nie je už ani občanom Gruzínska, sa podarilo 10. septembra za pomoci svojich stúpencov dostať z Poľska naspäť na územie Ukrajiny. Okolnosťami jeho vstupu na ukrajinské územie sa zaoberá polícia. Migračný úrad v Kyjeve informoval v júli o odobratí ukrajinského občianstva Saakašvilimu s poukázaním na získanie nešpecifikovaných dokumentov z Gruzínska. To svojmu exprezidentovi odobralo občianstvo ešte v roku 2015, keď bol vymenovaný za gubernátora ukrajinskej Odeskej oblasti. Túto funkciu Saakašvili na Ukrajine zastával do novembra 2016, keď podal demisiu kvôli údajným prekážkam v boji proti korupcii.


Za peniaze ukáže viac príspevkov. Twitter zavádza predplatné

SAN FRANCISCO, BRATISLAVA. Jej úlohou je zviditeľniť príspevky bez toho, aby bolo potrebné vytvárať pre ne reklamnú kampaň. Novú službu za 99 dolárové predplatné ponúka v testovacej prevádzke Twitter . Algoritmy, ktoré pri výbere rozhodujú o tom čo sa ľuďom zobrazí a čo nie budú uprednostňovať príspevky z týchto účtov pred ostatnými. Hoci služba zatiaľ nemá presný názov a analytici si nie sú istí jej dopadom na sociálnu sieť, k dispozícii je 30 dňový bezplatný test s následným spoplatnením . Nástroj sa nechce zameriavať na celebrity ani veľké podniky, ktoré používajú niektoré z marketingových nástrojov, ktoré firma dlhodobo ponúka. Cieľom sú skôr malé a stredne veľké podniky a organizácie, ktoré nemajú dostatok zdrojov na to, aby si svoje kampane riadili a obslúžili. Je to, ako by používateľský účet dostal značku priority. Tá rozhodne pri triediacich algoritmoch vždy o tom, že ak existuje možnosť voľby, do popredia sa pri triedení dostane príspevok s takouto značkou. Sociálne siete nikdy nezobrazujú kompletný obsah, pretože by sa svojim objemom stal nečitateľný. Pre zobrazenie zostavujú vždy iba výber, pri ktorom očakávajú najviac záujmu alebo predaného reklamného priestoru.


Tretie najväčšie sýrske mesto po rokoch opäť plne kontroluje vláda

Homs kedysi označovali za hlavné mesto povstania proti Asadovmu režimu.

BEJRÚT. Sýrska vláda v nedeľu oznámila, že prvýkrát za posledných viac ako päť rokov má pod kontrolou všetky časti tretieho najväčšieho mesta krajiny Homs. Správne centrum rovnomennej provincie vyhlásila za zbavené ozbrojených zložiek opozície po tom, ako bol zavŕšený niekoľkotýždňový odsun povstalcov a ich rodín z tamojšej štvrte al-Wáir. Provinčný guvernér Talál Barází oznámil túto udalosť novinárom priamo z evakuovanej časti mesta, ktorú v rámci odsunu opustilo niekoľko tisíc obyvateľov. Pre libanonskú televíznu stanicu al-Manár povedal, že v uvedenej štvrti sa začne s okamžitou obnovou štátnych inštitúcií. Homs bol kedysi označovaný za hlavné mesto povstania proti režimu sýrskeho prezidenta Bašára Asada, vládnym silám sa však v posledných rokoch darilo protivníkov postupne vytláčať, až zostali izolovaní v poslednej štvrti al-Wáir. Jej obliehanie sa začalo už v roku 2013. Organizácia Sýrske pozorovateľské centrum pre ľudské práva uviedla, že v posledných týždňoch bolo z mesta Homs evakuovaných vyše 20-tisíc ľudí, ktorí smerovali väčšinou do oblastí pod kontrolou opozície na severe Sýrie.


Lesné požiare v okolí Marseille mal na svedomí 14-ročný školák

V požiari zhorelo 2,4 kilometrov štvorcových lesa.

MARSEILLE. Štrnásťročného tínedžera zadržala francúzska polícia pre dôvodné podozrenie, že v okolí Marseille na juhu krajiny založil viacero požiarov so značnými následkami. Informovali o tom tamojšie médiá s odvolaním sa na bezpečnostné zdroje. V okolí juhofrancúzskeho prístavu horelo v priebehu horúceho a suchého uplynulého leta často. Mimoriadne negatívne následky mal predovšetkým požiar z konca augusta, pri ktorom zhorel les na území s rozlohou 2,4 kilometra štvorcového. Navyše došlo v jeho dôsledku aj k chaotickým pomerom v železničnej doprave a tak asi 2300 cestujúcich strávilo noc vo vlakových súpravách na železničných staniciach v Marseille, Nice a Toulone. Zadržaný školák, ktorého v utorok prichytili priamo pri čine, sa priznal medzičasom k viacerým nezákonným skutkom.


Kovaľčuk, Anisimov či Dadonov. Rusko príde na Slovensko s viacerými hviezdami

MOSKVA. Ruská hokejová federácia (FHR) na svojej oficiálnej webovej stránke zverejnila predbežnú nomináciu národného tímu na blížiaci sa májový svetový šampionát v Bratislave a Košiciach. V devätnásťčlennom výbere figuruje okrem hráčov Kontinentálnej hokejovej ligy (KHL) aj osmička hokejistov zo zámorskej NHL. K hviezdnemu Iľjovi Kovaľčukovi a Arťomovi Anisimovovi sa pridali Jevgenij Dadonov, Vladislav Namestnikov, Jegor Jakovlev, Iľja Ľubuškin a Ivan Provorov. Zatiaľ jediným brankárom v ruskom tíme je Alexandar Georgijev z New Yorku Rangers. Nad dvomi posilami z NHL však stále visí otáznik. Ivan Provorov čaká na podpis novej zmluvy s Philadelphiou a zo zranenia zotavujúci sa Jevgenij Dadonov musí ešte prejsť v klube lekárskou prehliadkou. Nejasná je aj situácia okolo Nikitu Guseva, ktorý by mal zamieriť do Severnej Ameriky a v play off NHL pomôcť Vegas Golden Knights. Brankár: Obrancovia: Útočníci:


Štát postaví nemocnicu na Rázsochách, s Pentou rokovať nebude

Štát chce čo najskôr postaviť nemocnicu.

BRATISLAVA. Štát postaví novú bratislavskú nemocnicu na Rázsochách, s Pentou ďalej rokovať nebude. Informoval o tom portál Aktuality. „Vzhľadom na reakcie finančnej skupiny Penta na tento návrh nebudú rokovania s touto spoločnosťou ďalej nijako pokračovať a vláda urobí maximum preto, aby bola čo najskôr postavená moderná štátna univerzitná nemocnica na Rázsochách,“ povedala hovorkyňa premiéra Petra Pellegriniho. Penta minulý týždeň odmietla ponuku štátu na odkúpenie nemocnice, ktorú stavia v Bratislave. Premiér sa napriek tomu plánoval s finančnou skupinou stretávať aj v máji. Pellegrini chcel dať Pente oficiálnu ponuku na kúpu nemocnice, podmieňoval to však zmenou projektu a jej rozšírením. Ak by Penta štát odmietla, vláda chcela stavať na Rázsochách. Štát uvažoval o kúpe nemocnice, aby získal nové zdravotnícke zariadenie skôr, ako sám postaví vlastné. Rázsochy začali stavať ešte pred tridsiatimi rokmi, skelet nemocnice teraz búrajú a štát plánuje začať odznova. Jeho plány však brzdia námietky v tendri na búracie práce.


Šéf Facebooku priznal chyby, prisľúbil lepšiu ochranu dát užívateľov

Najväčšia sociálna sieť sveta zlepší podľa Marka Zuckerberga ochranu osobných údajov.

WASHINGTON. Šéf internetovej spoločnosti Facebook Mark Zuckerberg v stredu pripustil, že spoločnosť urobila chyby v kauze tajného získavania dát ich užívateľov firmou Cambridge Analytica. Najväčšia sociálna sieť sveta podľa neho zlepší ochranu osobných údajov a obmedzí k ním prístup aplikáciám iných spoločností. Zuckerberg to uviedol v svojom vôbec prvom verejnom komentári k afére, ktorá otriasla dôverou klientov Facebooku a spôsobila pán cien akcií jeho firmy. „Máme zodpovednosť za ochranu vašich dát a pokiaľ to nedokážeme, potom si nezaslúžime vám slúžiť,“ napísal Zuckerberg na svojom facebookovom profile. „Snažil som sa pochopiť, čo sa presne stalo, aby som sa uistil, že sa to nebude opakovať,“ dodal muž, ktorého k vysvetleniu kauzy vyzvali zákonodarcovia v USA či Británii. Podľa médií firma zaoberajúca sa využitím digitálnych dát na predvolebné kampane tajne získala údaje o desiatkách miliónov užívateľov facebooku, ktoré mohla v roku 2016 využiť aj pri spolupráci s volebným tímom Donalda Trumpa. K dátam jej dopomohol osobnostný kvíz vytvorený akademikom Aleksandrom Koganom, ktorý s ňou spolupracoval. Do jeho aplikácie sa zaregistrovalo asi 300-tisíc užívateľov, pravidlá facebooku ale do roku 2016 umožňovali aplikáciám voľný prístup tiež k údajom o všetkých priateľoch prihlásených osôb. Zuckerberg v stredu uviedol, že Facebook bude ďalej obmedzovať prístup aplikácií vytvorených mimo spoločnosť k údajom majiteľov účtov. Zároveň upozornil užívateľov na ich existujúci nástroj, ktorý umožní ľuďom kontrolovať prístup programov k ich dátam. Podrobnejšie vyjadrenie chystá šéf Facebooku v rozhovore pre televíziu CNN, ktorý bude odvysielaný vo štvrtok nad ránom SEČ. Výskumník Aleksandr Kogan, ktorý čelí obvineniam, že poskytol osobné údaje facebookových používateľov spoločnosti Cambridge Analytica, tvrdí, že si z neho sociálna sieť a samotná spoločnosť urobili obetného baránka. Ako priblížil britský denník The Guardian, Kogan pochádza z Moldavska a pracuje ako výskumník na Cambridgeskej univerzite. V rozhovore pre rozhlasovú stanicu BBC 4 pripustil, že prostredníctvom aplikácie, ktorú vyvinul, zozbieral osobné údaje 30 miliónov používateľov Facebooku. Tieto údaje následne podľa svojich slov posunul spoločnosti Cambridge Analytica, ktorá ho ubezpečila, že je to legálne. "Podľa môjho názoru si zo mňa Facebook a Cambridge Analytica urobili obetného baránka. Naozaj sme si mysleli, že konáme náležite. Mysleli sme si, že robíme niečo, čo bolo naozaj normálne," cituje Kogana Guardian.


Záplavy v Číne postihli takmer pol druha milióna ľudí

PEKING. Tisíce ľudí odrezali od sveta prudké prívalové lejaky, ktoré sa prehnali strednými a južnými oblasťami Číny. Záplavy pripravili o život najmenej päť ľudí. Informovala o tom v utorok agentúra Reuters s tým, že úrady sa pripravujú na najmenej štyri dni ďalších zrážok. Oficiálny štátny denník China Daily uviedol, že v provincii Ťiang-si povodne v pondelok zničili 10.800 hektárov plodín a zničili stovky domov. Celkovo bolo postihnutých 1,4 milióna ľudí a priame hospodárske straty predstavujú 382,41 milióna dolárov. V regióne Kuang-si na juhozápade Číny malo 20.000 domácností výpadok energie. Povodne tam poškodili cesty, mosty a ďalšiu infraštruktúru, napísali noviny. Zrážky v provincii Ťiang-si dosiahli podľa čínskeho meteorologického úradu úroveň 688 milimetrov. Meteorológovia varovali, že búrky by sa do štvrtka mali rozšíriť aj do ďalších provincií - Kuang-tung, Fu-ťien, Ťiang-si, Jün-nan a S'-čchuan - a na ostrov Taiwan. Takisto varovali jednotlivé vlády, aby sa mali na pozore pred prudkými búrkami. V zasiahnutých oblastiach hrozí v nasledujúcich dňoch aj rozvodňovanie riek.


Upozornila na podozrivé obstarávanie, teraz nemá na kúrenie

Ľudia sa na internete zbierajú držiteľke ceny Biela vrana na drevo.

BRATISLAVA. Tri desaťročia pracovala Ľubica Lapinová ako kontrolórka v Národnom lesníckom centre. Ako nadbytočnú ju vyhodili, keď upozornila na podozrivé verejné obstarávanie. Za svoju odvahu dostala Lapinová ocenenie Biela vrana. Stále je však nezamestnaná a musí sa starať o chorú mamu. Keďže má finančné problémy, organizátori Bielej vrany na internete spustili zbierku, aby si Lapinová mohla kúpiť drevo na zimu. Ak chcete Ľubici Lapinovej pomôcť, peniaze môžete posielať aj na toto číslo účtu: 0071915857/0900 Kedže ľudia jej mali záujem pomôcť aj potom, ako bola pôvodná suma vyzbieraná, spustili organizátori aj druhú zbierku na opravu čerpadla a kotla na kúrenie. „Do svojej situácie sa Ľubica nedostala svojím pričinením. Obhajovala pravdu a neústupčivo bojovala za spravodlivosť. Práve preto by sme jej chceli finančne pomôcť, aby mohla aspoň trochu dôstojnejšie žiť,“ píšu Veronika Čukášová a Fero Pauliny z tímu Bielej vrany. Lapinová žije v malom rodinnom dome v Podkriváni neďaleko Detvy. V regióne s vysokou nezamestnanosťou má päťdesiatročná žena mizivú šancu zamestnať sa. Navyše sa stará o chorú mamu, ktorá potrebuje stálu opateru, tvrdia organizátori. „Z aktivačných prác na obecnom úrade a príspevku na bývanie v hodnote 180 eur mesačne nedokáže dlhodobo prežiť,“ píše sa vo výzve. Lapinová sa s bývalým zamestnávateľom doteraz súdi. V októbri Krajský súd v Banskej Bystrici rozhodol, že jej výpoveď je neplatná. „Je za mnou dlhá, tŕnistá cesta, ale oplatí sa bojovať za správnu vec,“ povedala po vynesení rozsudku. Ďalším krokom bude zabezpečiť, aby Lapinovej Národné lesnícke centrum vyplatilo ušlú mzdu, tvrdí advokátka Eva Kováčechová z organizácie Via Iuris, ktorá Lapinovú zastupuje. Lapinovej život sa zmenil po tom, ako v roku 2010 upozornila na viaceré nezrovnalosti v obstarávaní Forestportálu za takmer 600-tisíc eur. Za peniaze mal vzniknúť informačný portál, kde budú majitelia lesov môcť získať informácie od ktorejkoľvek štátnej inštitúcie. V roku 2012 však išlo o takmer mŕtvy web s pár diskusnými príspevkami. Po čase sa v lesníckom centre zmenilo vedenie a v januári 2012 dostala Lapinová výpoveď pre nadbytočnosť, hoci na pozícii kontrolórky pracovala ako jediná. Národné lesnícke centrum ako štátna príspevková organizácia si pritom musí zabezpečiť vnútornú kontrolu. Členov výberovej komisie, ktorí o víťazovi súťaže rozhodovali, nakoniec potrestali len formálne.


Po požiari na lodi pri Kalifornii vytiahli z vody už 33 tiel

Keď požiar vypukol, 33 pasažierov a jeden člen posádky spali v podpalubí.

SANTA BARBARA. Potápači vytiahli z vody telá 33 ľudí, ktorí zahynuli pri pondelkovom požiari a potopení lode s rekreačnými potápačmi na palube pri južnom pobreží Kalifornie. S odvolaním sa na stredajšie vyhlásenie príslušníka pobrežnej stráže Zacha Farrella o tom informovala agentúra AP. Farrell v tejto súvislosti spresnil, že 13 tiel vytiahli potápači ešte v utorok, pričom telo jednej obete nebolo zatiaľ nájdené. Celkovo zahynulo 34 ľudí. Na palube lode Conception sa nachádzalo 39 ľudí vrátane šiestich členov posádky, keď v pondelok pred svitaním začala horieť neďaleko ostrova Santa Cruz. Päť členov posádky sa zachránilo. Vyšetrovatelia zatiaľ nezistili príčinu požiaru. Podľa Billa Browna, šerifa okresu Santa Barbara, sa predpokladá, že keď požiar vypukol, 33 pasažierov a jeden člen posádky spali v podpalubí, pričom únikové východy zablokovali plamene.


V šlágri Premier League medzi Chelsea a Arsenalom gól nepadol

V druhom zápase Manchester United vysoko zdolal Everton.

LONDÝN. Šlágrom piateho kola Premier League bolo londýnske derby medzi Chelsea a Arsenalom. Štadión Stamford Bridge bol svedkom súboja trénerských osobností - domáceho Antonia Conteho a hosťujúceho Arsena Wengera, ktorí si po zápase podelili body po bezgólovej remíze. Bilancia v ére Premier League hovorila tesne v prospech Arsenalu, ktorý z 50 vzájomných stretnutí vyhral devätnásť, sedemnásťkrát sa tešili hráči Chelsea. Vo vyrovnanom zápase mali bližšie ku gólu hostia. V prvom polčase po peknom sóle trafil Aaron Ramsey len žŕdku. V 75. minúte po priamom kope dostal loptu hlavou do siete Shkodran Mustafi, ale rozhodca gól neuznal pre ofsajd. Chelsea dohrala bez zadáka Davida Luiza, ktorý dostal za faul v 87. minúte červenú kartu. Chelsea má na konte desať bodov a figuruje na štvrtej priečke tabuľky, Arsenal má o tri menej a je dvanásty. V druhom stretnutí si Manchester United poradil s liverpoolskym Evertonom 4:0, keď tri góly vsietil v záverečnej desaťminútovke. Domáci sa ujali vedenia už v 4. minúte. Nemanja Matič prihral na ľavý roh šestnástky Antoniovi Valenciovi a ten parádnym volejom rozvlnil sieť. Tento stav vydržal až do záveru, keď Manchester v rozpätí desiatich minút pridal ďalšie tri góly z kopačiek Henrika Mchitarjana, Romelua Lukakua a Anthonyho Martiala. United má po piatich kolách na konte 13 bodov a skóre 16:2, presne rovnako ako jeho mestský rival Manchester City. Chelsea Londýn - Arsenal Londýn 0:0ČK: 87. Luiz (Chelsea) Manchester United - Everton 4:0 (1:0)Góly: 4. Valencia, 83. Mchitarjan, 89. Lukaku, 90.+ Martial (z pok. kopu)


Na strednom a východnom Slovensku sa môže tvoriť hmla

V súvislosti s hmlou vydal Slovenský hydrometeorologický ústav výstrahu prvého stupňa, ktorá má platiť do rána 09.00 h.

BRATISLAVA. Na strednom a východnom Slovensku sa môže v noci a v utorok (6.11.) ráno tvoriť hmla. Upozorňuje na to Slovenský hydrometeorologický ústav (SHMÚ) na svojej webstránke V súvislosti s hmlou vydal výstrahu prvého stupňa, ktorá má platiť do rána 09.00 h. SHMÚ ojedinele očakáva tvorbu hmiel s dohľadnosťou 50 až 200 m. Znížená dohľadnosť môže skomplikovať situáciu vodičom, mali by preto jazdiť opatrne.


Jurčo a Daňo asistovali pri víťazstvách svojich tímov, Budaj nezabránil prehre

V bohatom sobotňajšom programe sa odohral aj duel dvojice slovenských útočníkov.

CHARLOTTE. Slovenský hokejový útočník Tomáš Jurčo si rozšíril bodové konto v sobotňajšom zápase zámorskej AHL, v ktorom jeho Charlotte Checkers zdolalo Hartford Wolf Pack 3:1. Košický odchovanec asistoval pri prvom góle českému spoluhráčovi Martinovi Nečasovi a v rezervnom tíme Caroliny Hurricanes nazbieral v deviatich štartoch osem bodov (3+5). Ďalší slovenský útočník Marko Daňo sa rovnako tešil z víťazstva, keďže Manitoba Moose triumfovala na ľade Colorada Eagles 3:2 po predĺžení. Rodák z rakúskeho Eisenstadtu si vylepšil štatistiky o jednu asistenciu pri úvodnom góle zápasu. Brankár Peter Budaj naopak nezabránil prehre Ontaria Reign na klzisku San Diega Gulls pomerom 4:5 po samostatných nájazdoch. Skúsený Banskobystričan predviedol 34 úspešných zákrokov, ale v záverečnom rozstrele inkasoval dvakrát z troch pokusov. V bohatom sobotňajšom programe AHL sa odohral aj duel dvojice slovenských útočníkov. Cehlárikovo Providence Bruins zdolalo Binghamton Devils v zostave s Mariánom Studeničom 3:1, ani jeden z mladých krídelníkov nebodoval.


Chára si pripísal asistenciu, Boston vysoko vyhral na domácom ľade

NEW YORK.  Traja slovenskí hokejisti si zahrali v utorkových zápasoch NHL. Bodoval iba Zdeno Chára, ktorý jednou asistenciou pomohol k triumfu Bostonu nad San Jose 5:1. Erik Černák a jeho Tampa Bay prehrali v New Yorku s Rangers 1:4 a Edmonton s Tomášom Jurčom v zostave podľahol na ľade Detroitu 1:3. Boston je vo výbornej forme a ide to aj jeho 42-ročnému kapitánovi. Chára bodoval v druhom zápase po sebe, keď sa v 37. min druhou asistenciou podieľal na góle Brandona Carla na konečných 5:1. Trenčiansky rodák si pripísal štvrtý bod v sezóne a do naplnenia 1500 zápasov mu chýba odohrať tri stretnutia. Slovenský obranca počas vyše 18 minút na ľade okrem asistencie pri góle raz vystrelil, súperovým hráčom uštedril tri bodyčeky a na konci mal dva plusové body a tiež si pripísal dve trestné minúty. Bruins vyhrali štvrtýkrát v sérii aj vďaka nezastaviteľnému útočnému duu David Pastrňák - Brad Marchand. Prvý si pripísal dvanásty gól v sezóne a svoju bodovú sériu rozšíril na desať zápasov. S 24 bodmi z 12 zápasov je Pastrňák lídrom produktivity celej súťaže a vedie aj tabuľku strelcov. Český krídelník je iba tretí hráč Bostonu v histórii, ktorý si v mesiaci október pripísal 12 gólov. Pred ním sa to podarilo Philovi Espositovi (14) v roku 1973 a Charliemu Simmerovi (12) o 12 rokov neskôr. Marchand má iba o tri body menej ako Pastrňák (21) a bez prerušenia bodoval už v 11 zápasoch. V bránke Bostonu dostal pred Jaroslavom Halákom prednosť Tuukka Rask, čelil iba 17 strelám z hokejok hráčov San Jose. Jeho náprotivok Martin Jones mal 36 zákrokov. "Cítime sa dobre ako mužstvo. Po každom zápase na chvíľu vypneme a do toho ďalšie ideme s rovnakou víťaznou mentalitou. Snažíme sa zachovať si pozitívne nastavenie, hrať jeden pre druhého a mať z toho radosť," vyjadril sa obranca Bostonu Brandon Carlo na webe NHL. "Nedá sa odohrať naplno 60 minút každú noc. Páči sa mi však zistenie, že moji hráči sú v ´laufe´ a neustále sa približujú k ideálu. Stále je to viac o našom štýle a o tom, čo chceme hrať. Zo začiatku sezóny to tak nebolo, vtedy nás držali najmä brankári." zhodnotil tréner Bostonu Bruce Cassidy. Tampa Bay prehrala na ľade NY Rangers (1:4) a Erik Černák v jej drese predviedol zápis 19:32 min, 1 strela, 2 "hity", 2 zablokované strely. Lightning počas zápasu prišli o elitného obrancu Victora Hedmana a útočníka Pata Maroona, fínsky talent Kaapo Kakko v drese Rangers strelil druhý gól sezóny a český útočník Filip Chytil po svojom príchode z farmy v AHL skóroval hneď v prvom zápase v newyorskom tíme. Nahradil zraneného Miku Zibanejada. "Potreboval som sa chytiť, nájsť svoju hru. Som tu a môžem hrať," uviedol Chytil, ktorý v tejto sezóne už nazbieral 9 bodov v tíme Hartfordu v AHL. Naďalej pokračuje prepad Tomáša Jurča v Edmontone. Oilers prehrali na ľade Detroitu Red Wings (1:3) a slovenský krídelník odohral vo štvrtom útoku hostí iba 8 minút s jednou strelou na bránku. Red Wings zastavili sériu ôsmich prehier aj vďaka gólu a asistencii Dylana Larkina. "Je to naozaj skvelý pocit. V niekoľkých posledných zápasoch sme budovali našu hru a teraz sme sa podľa toho zariadili," uviedol Dylan Larkin.Toronto prehralo doma s Washingtonom 3:4 po predĺžení a mal na tom leví podiel najmä ruský kapitán hostí Alexander Ovečkin. K dvom gólom vrátane víťazného v predĺžení pridal aj dve asistencie a mal až 10 striel na bránku. V zostave Toronta opäť chýbal slovenský obranca Martin Marinčin. "Moja práca je strieľať a skórovať pre mužstvo. Ak sa však na mňa sústredí priveľká pozornosť hráčov súpera, moji spoluhráči majú viac miesta a môžu z toho profitovať. Takto zlepšujeme ´chémiu´ v tíme a častejšie strieľame góly," podotkol Alexander Ovečkin na webe NHL. NHL 2019/2020 - základná časť - 30. október - výsledky: /Obranca Zdeno Chára (Boston) odohral 18:02 min, pripísal si jednu asistenciu, dva plusové body, dve trestné minúty, jednu strelu na bránu, tri hity a dve straty puku/ /Brankár Jaroslav Halák (Boston) bol v pozícii náhradníka/ /Útočník Peter Cehlárik (Boston) sa nezmestil do zostavy/ /Obranca Erik Černák (Tampa Bay) odohral 19:32 min, zaznamenal jednu strelu na bránu, dva hity a dve zablokované strely/ /Obranca Martin Marinčin (Toronto) sa nezmestil do zostavy/ /Útočník Richard Pánik (Washington) je zranený/ /Útočník Tomáš Jurčo (Edmonton) odohral 8:03 min a zaznamenal jednu strelu na bránu/ /Obranca Andrej Sekera (Dallas) je zranený/


Rusko bude falošné správy o nastražených bombách trestať prísnejšie

Zákon už podpísal prezident Vladimir Putin.

MOSKVA. Ruské úrady sú naďalej zaplavované telefonickými vyhrážkami bombou, preto prezident Vladimir Putin podpísal v nedeľu zákon, ktorý zdvojnásobuje trest za falošné správy o hroziacich výbuchoch alebo podpaľačských útokoch na desať rokov väzenia. Uviedla to webová stránka ruskej vlády. Ruské úrady dostali od septembra falošné správy o hroziacich bombových útokoch na vyše 3000 budov v približne 180 ruských mestách. Následné evakuácie týchto budov v niektorých prípadoch výrazne skomplikovali premávku. Vysokopostavený predstaviteľ ministerstva vnútra v decembri vyhlásil, že väčšina vyhrážok prichádza zo Sýrie, kde ruské sily bojujú proti militantom snažiacim sa o zvrhnutie sýrskeho prezidenta Bašára Asada. V nedeľu museli po vyhrážke bombou evakuovať jedno z najväčších nákupných centier v Moskve s 250 obchodmi, informovala tlačová agentúra AP.


Favoritom na zisk Zlatej lopty je stopér Liverpoolu, uspel by ako tretí obranca v histórii

Van Dijk sa stal hráčom roka aj v Premier League.

LONDÝN. Obranca anglického FC Liverpool Virgil van Dijk je podľa stávkových kancelárií s kurzom 1,90 favorit na zisk Zlatej lopty pre najlepšieho futbalistu sveta. Dvadsaťosemročný stopér tento rok získal honor pre hráča roka v Premier League, hoci sa jeho klubu nepodarilo dosiahnuť na majstrovský titul. S Liverpoolom sa však tešil z triumfu v Lige Majstrov a s národným tímom Holandska sa dostal až do finále Ligy národov. Ak by uspel, stal by sa iba tretím obrancom v histórii s ocenením pre najlepšieho futbalistu podľa magazína France Football. Pred ním sa to podarilo Fabiovi Cannavarovi (2006) a Franzovi Beckenbauerovi, ten dokonca uspel dvakrát za sebou (1974 a 1975). Na druhom mieste je s kurzom 2,75 kanonier FC Barcelona a päťnásobný víťaz Lionel Messi, ktorému kurz mierne klesol po kontroverzných vyhláseniach na turnaji Copa America. Tretí v poradí je egyptský útočník a Van Dijkov spoluhráč Mohamed Salah, autor 22 ligových gólov. Bookmakeri ohodnotili jeho šance kurzom 6,5. Informácie zverejnil portál calciomercato.com.


Polícia hľadala v lese pri Veľkej Mači prípadné ďalšie dôkazy

VEĽKÁ MAČA. V lese pri obci Veľká Mača (okr. Galanta) polícia v utorok vykonala operatívnu akciu zameranú na zaistenie prípadných ďalších dôkazov. Pre TASR to za Úrad špeciálnej prokuratúry uviedla hovorkyňa Generálnej prokuratúry Andrea Predajňová. "Ide o operatívnu akciu polície zameranú na zistenie a zaistenie prípadných ďalších dôkazov. V tomto štádiu konania nebude bližšie akciu komentovať, ani sa k nej vyjadrovať," povedala Predajňová. Portál tvnoviny.sk informoval, že les za Veľkou Mačou v blízkosti rodinného domu, v ktorom zavraždili novinára Jána Kuciaka a jeho snúbenicu Martinu Kušnírovú, prehľadáva polícia. Na mieste zasahovalo niekoľko desiatok strážcov zákona, ktorí na mieste vytvorili rojnicu. Podľa informácií tvnoviny.sk policajti hľadali vražednú zbraň. K akcii vo Veľkej Mači došlo iba deň potom, ako prokurátor špeciálnej prokuratúry na brífingu naznačil, že vyšetrovatelia majú výrazne viac informácií a dôkazov ku vražde, ako zverejňujú. Okrem iného, že majú „zadokumentovaný pohyb pravdepodobného páchateľa“. Novinára Jána Kuciaka a jeho snúbenicu Martinu Kušnírovú zavraždil neznámy páchateľ 21. februára 2018 výstrelmi z pištole kalibru 9 mm. Kušnírová bola zasiahnutá spredu jedenkrát do hlavy, Kuciak spredu dvoma výstrelmi do srdca.


Britský gymnasta zosmiešňoval islam, suspendovali ho

Smith spolu s kolegom Carsonom so smiechom predstierali islamskú modlitbu.

LONDÝN. Britský športový gymnasta Louis Smith, ktorý sa už verejne ospravedlnil za zneváženie islamu, dostal dvojmesačný zákaz činnosti od národnej asociácie tohto odvetvia British Gymnastics. Dvojnásobný strieborný medailista z olympijských hier v cvičení na koni na šírku a úradujúci majster Európy v tejto disciplíne sa v októbri ospravedlnil po tom, ako sa prostredníctvom bulvárnych médií dostalo von súkromné video. Na ňom 27-ročný Smith a jeho severoírsky bývalý rival Luke Carson so smiechom vykrikujú "Allahu Akbar" počas zábavy na svadobnej hostine v hoteli. Dovedna štvornásobný olympijský medailista Smith v júni čelil vyšetrovaniu národnej asociácie v inom prípade. Carson obišiel s napomenutím, no to má len formálny efekt pre vlaňajšie ukončenie kariéry pod vplyvom zdravotných problémov.


Streľbu v synagóge na juhu Kalifornie neprežila jedna žena

Strelec sa krátko nato sám polícii nahlásil a následne sa jej aj vzdal.

LOS ANGELES. Pri sobotnej streľbe v synagóge pri San Diegu na juhu amerického štátu Kalifornia bola podľa informácií miestnych úradov smrteľne zranená jedna žena a tri ďalšie obete sú hospitalizované v stabilnom stave. Informovala o tom agentúra AP. Šerif v San Diegu William Gore na tlačovej konferencii uviedol, že 19-ročný mladík v sobotu vstúpil do synagógy a na veriacich, ktorí slávili posledný deň židovského sviatku Pesach, spustil paľbu. Okrem zabitej ženy postrelil malé dievča a dvoch mužov. Šéf polície v San Diegu David Nisleit informoval, že strelec, hoci z miesta činu ušiel na aute, sa krátko nato sám polícii nahlásil a následne sa jej aj vzdal. Podľa Gora motív zatiaľ nie je známy. Americký prezident Donald Trump vyslovil svoju "najhlbšiu sústrasť rodinám postihnutých" streľbou v synagóge pri San Diegu. Uviedol, že streľba "vyzerala ako zločin z nenávisti" a dodal, že je tomu ťažko uveriť. K najnovšej streľbe došlo presne šesť mesiacov po tom, ako ozbrojený muž usmrtil 11 ľudí v synagóge v pennsylvánskom meste Pittsburg. Išlo vtedy o najkrvavejší útok na židovskú obec v dejinách Spojených štátov.


Inštitút pre verejné otázky kritizuje Dankov návrh o prieskumoch

Predĺženie moratória by bolo faktickým zákazom predvolebných sociologických prieskumov.

BRATISLAVA. Inštitút pre verejné otázky nesúhlasí s návrhom predstaviteľov vládnej koalície predlžiť súčasné dvojtýždňové moratórium na publikovanie výsledkov prieskumov verejnej mienky na 30 dní. O tom, že by sa malo moratórium predĺžiť hovoril predseda Slovenskej národnej strany Andrej Danko. Zdôvodnil to tým, že prieskumy na Slovensku sa kupujú. Predseda strany Smer-SD Robert Fico by moratórium predĺžil na 60 dní. Inštitút pre verejné otázky vo svojej tlačovej správe uvádza, že už aj terajšia právna úprava odporuje demokratickému právu občanov na informácie. „To, čo teraz navrhuje vládna koalícia, je však faktickým zákazom predvolebných sociologických prieskumov ako takých, keďže skutočným predvolebným prieskumom je prieskum, ktorý sa uskutočňuje v časovom rámci maximálne blízkom samotnému volebnému aktu, v období vyvrcholenia volebnej kampane, keď volebná súťaž politických aktérov je najintenzívnejšia," dodáva Inštitút pre verejné otázky. Proti predĺženiu moratória je aj Sociologický ústav Slovenskej akadémie vied (SAV). Tvrdí, že návrhy na predĺženie moratória na zverejňovanie prieskumov preferencií politických strán pred voľbami sú v rozpore s princípmi slobody slova, zvýhodňujú politické strany na úkor verejnosti a môžu povzbudiť sledovanosť manipulatívnych zdrojov informácií.


Luxusné elektroautá Nissan vyrábať nechce, čaká na vhodné podmienky v Číne

Prvý trh, na ktorom sa elektrické Infiniti objaví, bude Čína. Značka tam chce získať desaťpercentný podiel medzi luxusnými vozidlami.

Japonská automobilka Infiniti, prémiová značka patriaca pod Nissan, zvažuje výrobu plne elektrického vozidla na batérie. Prezident Infiniti Roland Krueger sa v rozhovore pre hongkonský magazín vyjadril, že ak Infiniti pripraví elektromobil, tak to bude práve s ohľadom na potreby čínskeho trhu, kde by prípadné vozidlo začala značka aj predávať. Krueger zároveň dodal, že rozhovory o správnom načasovaní elektromobilu prebiehajú nepretržite. Elektromobily sú v Číne veľkou témou potom, čo tamojšia vláda vynaložila mimoriadne úsilie s cieľom predstihnúť v oblasti elektromobilov USA. V súčasnosti Infiniti za veľkým čínskym múrom ponúka deväť modelov, z ktorých je päť typu SUV. Tri ponúkané vozidlá využívajú na svoj pohon hybridnú sústavu. Zástupcovia Infiniti tvrdia, že po rozhodnutí v prospech elektromobilu by jeho výroba nasledovala mimoriadne rýchlo. Japonská luxusná značky by využila všetky dostupné know-how materskej značky Nissan i aliančného partnera Renault. Obe značky už majú s výrobou elektromobilov nemalé skúsenosti. Aby bola značka Infiniti schopná dosiahnuť svoj cieľ – obsadiť desať percent trhu s prémiovými vozidlami v Číne, zriadila svoju pobočku v Hongkongu ešte v roku 2012. Na tamojšom trhu automobilka predstaví SUV model QX30 už v novembri.


STĹPČEK PETRA SCHUTZAByť inšpiráciou prezidenta USA? Má to aj rub, ktorý ani Fica nepoteší

Byť inšpiráciou prezidenta USA je veľké vyznamenanie pre premiéra päťmiliónového štátu. Žiaľ, má aj svoj rub, ktorý nemôže tešiť ani Fica osobne a ani občanov SR. Posúďte.  Hoci Washington Post menoval Fica ako „motivátora“ Trumpa, pozvánku do Bieleho domu na štátnu návštevu dostali iba Zeman a Orbán. Keďže menoslov európskych štátnikov nie je dlhší (Mayová sa nepočíta), kritériom výberu nemohlo byť nič iné než sympatie k Trumpovi, resp. želania úspechu vo vojne s Hillary. Až sem sa Fico – na rozdiel od susedov – neodvážil. (Čo keby vyhrala Hillary?) Skutočnosť, že jeho ideovú blízkosť (totožnosť) si všimli aj vo WP a tiež prejavené pozitívne emócie po voľbe sú však jasnou správou, že pozvánka mu ušla neprávom.  Liberálna námietka, že o nič sme neprišli, má krátke nohy. Čokoľvek si myslíme o aktéroch, pre štát ako SR je stretnutie na najvyššej úrovni s USA vždy veľká vec. Snaha u Fica bola veľká – WP je svedok –, zostal však pod rozlišovacou schopnosťou Trumpa. Na rozdiel od Putina, ten o ňom už vie veľmi dobre.


BRATISLAVSKÉ ŠPORTOVÉ LEGENDYHral aj za Slovensko. Nedávno v nižšej súťaži strelil gól synovi

Kratochvíl bol s Interom majstrom a hral zaň aj šiestu ligu.

BRATISLAVA. Futbalový Inter Bratislava zažil veľkú slávu, ale napokon padol na dno. A už nemal existovať. V roku 2009 predali jeho vtedajší majitelia akcie Senici, ktorá začala ihneď hrať najvyššiu súťaž. Tvárou kampane "Zachráňme Inter" sa stal dlhoročný hráč, tréner a funkcionár Interu, 52-násobný československý reprezentant Jozef Barmoš. Inter z futbalovej mapy nezmizol, hoci mnohí očakávali, že situáciu nezvládne. "Základom bola túžba udržať sa. V mládežníckych súťažiach sme boli vždy absolútnou slovenskou špičkou, to bol kľúčový motív. V roku 2010 sme začali hrať 6. ligu, detské, žiacke, dorastenecké tímy sme udržali,“ hovoril dávnejšie pre SME prezident klubu Barmoš. „Postupne sme sa dostali do II. ligy. Nič by sme nezvládli bez Romana Kratochvíla. Bol osobnosťou klubu, kabíny, mužstva - nielen menom a kariérou, ale aj osobným príkladom, vynikajúcimi výkonmi. Lepší vzor hráči ani nemôžu mať," zdôraznil Barmoš. Inter postúpil v roku 2017 do II. ligy a udržal sa v nej. Narodený: 24. júna 1974 v Bratislave Post: obranca Kluby: Inter (1994 - 2002), Denizlispor (2002 - 2008), Konyaspor (2009), Inter (2009 - 2017), Vrakuňa (2018). Reprezentácia: 35 zápasov, 1 gól „Je odlišné získať tituly v najvyššej súťaži, ale napriek tomu tento úspech radím na rovnakú úroveň vzhľadom na to, že je za tým sedem-, osemročná práca zanietencov. Bola to neuveriteľná cesta a mám rovnakú radosť, ako keď sme so starým Interom vyhrali dvakrát double," tešil sa vlani Kratochvíl po prevzatí trofeje pre víťaza III. ligy. Na otázku sport.sk, či si trúfa aj na II. ligu (24. júna dovŕši 44 rokov), odpovedal: „Môj cieľ som splnil a teraz to už ponechávam na mladších.“ Kratochvíl je jedným zo slávnych odchovancov Interu, ktorí v rokoch 2000 a 2001 pod vedením trénera Jozefa Bubenka získali slovenské tituly i pohár. Bratislavský chalan, rodák z hlavného mesta, skúsil žlto-čierny dres. Jeho rovesníkom bol napríklad Martin Ševela, dnes tréner Slovana Bratislava. Neskôr z liahne Interu vyšli Marek Čech či Vladimír Weiss mladší. Ak by sme rozoberali genézu Interu s jeho zmenami od čias Červenej hviezdy, slávnych odchovancov by bolo oveľa viac. Kratochvíl chytil ešte správne časy, keď bolo v Bratislave veľa ihrísk. Inter mal svoj veľký areál na Pasienkoch, ktoré dnes patria Slovanu. Mládež i dospievajúci futbalisti sa teraz tlačia na jednej ploche na Drieňovej ulici. Inter hráva ligové stretnutia v Stupave, ktorá podala slávnemu klubu pomocnú ruku. „Boli to krásne časy, s ničím sme nemali žiadne problémy v súvislosti s financiami, materiálnym zabezpečením, tréningovými plochami,“ spomínal Kratochvíl na skvelé časy v žlto-čiernom pre TASR. „Tréner Jozef Bubenko dostal na dnešné pomery až netradičnú dôveru, dlhšie obdobie bola pokope skvelá partia a postupnými krokmi sme sa dostali až na vrchol. Vyhrali sme na Slovensku všetko, čo sa dalo. Veľmi rád na to obdobie spomínam,“ doplnil. V slovenskej reprezentácii odohral Kratochvíl 35 stretnutí, v ktorých strelil jeden gól. Naposledy si obliekol slovenský dres v októbri 2008 v kvalifikačnom stretnutí o postup na MS 2010 v Serravalle proti domácemu San Marínu. Zaslúžil sa o postup Slovákov zatiaľ na jediný svetový šampionát. Stredný či pravý obranca (za áčko Interu hral od roku 1994) prestúpil v roku 2002 do tureckého Denizlisporu, kde strávil ďalších šesť sezón. Ponúkli mu tam i miesto asistenta trénera. „Usmial som sa. Pozrel som sa na vyžrebovanie novej sezóny, v prvých troch kolách boli duely proti Galatasarayu aj Fenerbahce. Povedal som im, že tréneri aj tak veľmi skoro skončia. Oni mi tvrdili opak, no pravdu som mal ja, keďže trénerov už stihli vyhodiť. V Turecku je veľmi ťažké pôsobiť ako kouč,“ spomínal. V roku 2009 hral ešte za Konyaspor, kde sa zranil. Chcel skončiť s futbalom. Po uzdravení prišli ponuky z Turecka i Ruska, Kratochvíl sa však vrátil do Interu - do šiestej ligy. Mal dva sny - postupovať s Interom vyššie a zahrať si so synom Patrikom zápas v spoločnom tíme. V roku 2015 sa mu to splnilo. Patrik ešte chytal za dorast. Hral s otcom však za mužov stretnutia v Mosonmagyaróvári a potom v priateľskom zápase proti Slovanu. V tom čase mal 41 rokov. Druhý najstarší hráč Interu mal 23 rokov. Kratochvíl všetkým navrhol, aby mu tykali, však sú spoluhráči. Aj Paťovi povedal: „Na ihrisku mi nehovor oci, ale ako všetci - Kraťo.“ Pred čosi vyše mesiacom si pre zmenu zahrali proti sebe. Otec hrajúci za Vrakuňu dal v 4. lige synovi Patrikovi, ktorý chytá za SDM Domino Bratislava, jediný gól stretnutia.


Predĺžený víkend na Slovensku: Kam ísť?

Keď si raz človek obuje túlavé topánky, neznamená to, že musí hľadať krásu sveta len za hranicami. Príroda, hrady, zámky, historické pamiatky aj príležitosti na relaxáciu. Toho všetkého máme na Slovensku dostatok. Krásy u nás doma môžete objavovať aj počas predĺžených víkendov alebo víkendových výletov. Najmä vtedy, ak nemáte možnosti, čas alebo peniaze na dlhodobejšiu dovolenku a chcete toho počas roka stihnúť viac. Pripravili sme prehľad niekoľkých zaujímavých lokalít, ktoré sa (nielen) počas víkendov oplatí navštíviť.


Hlavný výrobca bômb al-Káidy zahynul pri útoku, tvrdia americkí predstavitelia

Washington dlho pátra po Ibráhímovi bin Hasanovi Asírím.

WASHINGTON. Spojené štáty vyjadrili presvedčenie, že hlavný odborník na výrobu bômb z al-Káidy, považovaný za hlavného strojcu neúspešného pokusu o odpálenie amerického dopravného lietadla z roku 2009, zahynul pri útoku. Podľa tlačovej agentúry Reuters to v utorok uviedli dvaja americkí predstavitelia aj napriek tomu, že iní upozornili na nepresvedčivé dôkazy. Washington dlho pátra po Ibráhímovi bin Hasanovi Asírím, militantovi z jemenskej odnože al-Káidy. Asírí je považovaný za jedného z najobávanejších výrobcov bômb na svete pre jeho schopnosť skonštruovať ťažko zistiteľné výbušné zariadenia vrátane bômb implantovaných do tiel samovražedných atentátnikov. Dvaja nemenovaní americkí predstavitelia uviedli, že sú presvedčení o tom, že Asírí bol zabitý. Predstavitelia amerických tajných služieb však upozornili, že dostupné dôkazy nepovažujú za presvedčivé. Experti z Bezpečnostnej rady OSN monitorujúci aktivity Islamského štátu a al-Káidy zverejnili minulý týždeň správu, podľa ktorej niektoré štáty informovali o tom, že Asírí "bol zrejme zabitý v druhej polovici roka 2017". Reuters pripomína, že v Jemene uskutočnili nálety americká armáda a Ústredná spravodajská služba (CIA). Správy o smrti Asírího ale nezverejnili. Asírí podľa vyšetrovateľov vyrobil bombu ukrytú v spodnej bielizni Nigérijčana, obvineného z neúspešného pokusu zničiť na Vianoce 2009 dopravné lietadlo smerujúce do Detroitu. Nigérijčan si odpykáva vo väzení viacero doživotných trestov. Asírí, ktorý sa narodil v roku 1982 v Saudskej Arábii, bol zároveň obvinený z toho, že svojho mladšieho brata v roku 2009 naverboval na neúspešný samovražedný pokus o atentát na vtedajšieho saudskoarabského námestníka ministra vnútra.


Severná Kórea naďalej predstavuje mimoriadne riziko, vyhlásil Trump

Vyhlásenie prišlo len deväť dní po historickej schôdzke v Singapure.

WASHINGTON. Americký prezident Donald Trump sa v piatok vyjadril, že Severná Kórea naďalej predstavuje "mimoriadne riziko" pre Spojené štáty. Zároveň tiež podpísal nariadenie, ktorým na rok predĺžil takzvanú "národnú pohotovosť" a znovu potvrdil ekonomické reštrikcie voči Kórejskej ľudovodemokratickej republike (KĽDR). I keď bolo toto rozhodnutie očakávané, médiá upozorňujú, že prišlo len deväť dní po tom, ako Trump po summite so severokórejským vodcom Kim Čong-unom na sociálnej a mikroblogovacej sieti Twitter napísal, že Severná Kórea už nepredstavuje jadrovú hrozbu. Nariadenie tak zjavne odporuje jeho tvrdeniu. Uvádza sa v ňom, že "existencia a riziko rozširovania štiepneho materiálu použiteľného v zbraniach" spolu s krokmi a politikou severokórejskej vlády "naďalej predstavujú nezvyčajné a mimoriadne riziko pre národnú bezpečnosť, zahraničnú politiku a ekonomiku Spojených štátov". Spomínaná národná pohotovosť platí od roku 2008 a je symbolom pretrvávajúceho napätia medzi Spojenými štátmi a KĽDR, ktoré sa vyhrotilo vlani, keď sa Severokórejčania priblížili k zdokonaleniu strely s jadrovou hlavicou, ktorá by dokázala doletieť až na americkú pôdu. Opadlo však po summite v Singapure, kde Kim súhlasil s úplnou denuklearizáciou Kórejského polostrova. Obe strany sa však ešte musia dohodnúť na podmienkach, za akých sa Sever vzdá svojho jadrového arzenálu a získa odstránenie sankcií. Trump tiež na štvrtkovom stretnutí kabinetu tvrdil, že denuklearizácia sa už začala, no minister obrany James Mattis novinárom deň predtým povedal, že nevie o tom, že by Severná Kórea v tomto smere už podnikla nejaké kroky a že podrobné rokovania sa ešte nezačali.


Trump podľa Izraela v pondelok podpíše dekrét o Golanských výšinách

Sýria, Rusko a ďalšie krajiny sú proti rozhodnutiu Trumpa.

JERUZALEM. Americký prezident Donald Trump podpíše v pondelok nariadenie, ktorým uzná izraelskú suverenitu nad Golanskými výšinami, sporným územím na pomedzí Sýrie a Izraela. Uviedol to v nedeľu šéf izraelskej diplomacie Jisrael Kac. Biely dom zatiaľ pravdivosť tohto tvrdenia nepotvrdil. "Zajtra prezident Trump, v prítomnosti (izraelského) premiéra (Benjamina) Netanjahua, podpíše nariadenie uznávajúce suverenitu Izraela nad Golanskými výšinami. Izraelsko-americké vzťahy sú užšie, než kedykoľvek predtým," napísal v nedeľu na Twitteri minister Kac, ktorého citovala agentúra DPA. Netanjahu v nedeľu pricestoval na niekoľkodňovú návštevu USA, pričom v pondelok by sa mal stretnúť v Bielom dome s Donaldom Trumpom. Izrael okupuje pôvodne sýrske Golanské výšiny od šesťdňovej vojny v roku 1967 a neskôr, v roku 1981, toto územie oficiálne anektoval. Medzinárodné spoločenstvo vrátane USA tento krok doposiaľ neuznalo. Donald Trump 21. marca vyhlásil, že Spojené štáty by mali po 52 rokoch konečne uznať izraelskú suverenitu nad Golanskými výšinami. Neuviedol však, či takýto krok skutočne plánuje urobiť, a ak ho urobí, tak kedy. Izrael dlhodobo nalieha na Spojené štáty, aby uznali jeho suverenitu nad Golanskými výšinami. Jeho nádeje na zmenu amerického postoja vzrástli po vlaňajšom presťahovaní ambasády USA do Jeruzalema, ktorý predtým Trump uznal za hlavné mesto Izraela. Minulotýždňové vyhlásenie Donalda Trumpa prišlo krátko pred predčasnými parlamentnými voľbami v Izraeli, ktoré sa budú konať 9. apríla. Sýria a ďalšie krajiny Trumpove slová odsúdili s tým, že prípadné americké uznanie izraelskej suverenity nad výšinami bolo v rozpore s medzinárodným právom. Rusko varovalo, že takéto rozhodnutie by mohlo výrazne destabilizovať situáciu na Blízkom východe.


Macron sa zaujímal o môj názor na Rusko, hovorí Fico

V krátkom čase by Francúzsko malo oznámiť dátum návštevy prezidenta na Slovensku.

BRATISLAVA. Migrácia, Rusko, bezpečnosť, ale aj smernica o vysielaní pracovníkov boli hlavnými témami telefonického rozhovoru premiéra Roberta Fica a novozvoleného francúzskeho prezidenta Emmanuela Macrona. V pondelok o tom Fico informoval na svojej ceste po Prešovskom kraji. „Cítiť, že nový francúzsky prezident má veľa nápadov, návrhov s ktorými príde, a s ktorými chce obohatiť diskusiu EÚ o jej budúcnosť,“ povedal Fico s tým, že cítiť, že sa vytvára nový integračný motor v EÚ v tandeme Nemecko - Francúzsko. Ako informoval, v téme migrácie požiadal Macrona, aby na stôl nedávali témy, ktoré rozdeľujú, ale tie, ktoré spájajú. Takou témou je napríklad ochrana hraníc schengenského priestoru. „Ďalej sme hovorili o kompaktoch, teda spolupráci s tými krajinami, kde je najväčšie riziko, že migranti budú odtadiaľ prichádzať,“ informoval Fico. Premiér informoval, že Macron sa zaujímal aj o jeho vzťah k Rusku, keďže v pondelok sa má francúzsky prezident stretnúť s prezidentom Vladimírom Putinom. „Ja som sa vždy hlásil k pragmatickým, racionálnym vzťahom. Tvrdil som, že nemôžeme vytvárať z Ruskej federácie nepriateľa číslo jedna, tým je pre nás všetkých terorizmus. Naším záujmom je mať dobré, priateľské vzťahy a verím, že v tomto duchu sa budú vyvíjať aj vzťahy EÚ-Rusko,“ povedal Fico. Premiér a Macron sa venovali aj téme približovania priemeru životnej úrovne v EÚ, keďže podľa Fica je sociálny rozmer fungovania EÚ pre všetkých dôležitý. Hovorili aj o smernici o vysielaní pracovníkov do zahraničia, ktorá podľa Fica dnes rozdeľuje. “Je to téma, ktorá vyvoláva vášnivé diskusie,“ dodal šéf slovenskej vlády s tým, že Macron prisľúbil, že predloží iniciatívy, ktoré by umožnili kompromisy. „Teším sa, dohodli sme sa na osobných kontaktoch. Naše vzťahy vždy boli na najvyššej úrovni, je to dané aj minulosťou, spájajú nás historické udalosti. Francúzsky prezident Macron ma informoval, že v roku 2018 sa majú vo Francúzsku konať podujatia spojené s výročiami, s výročím 100 rokov od vzniku Československa, na jedno z podujatí by som rád zavítal,“ dodal premiér s tým, že Macron chce v krátkom čase hovoriť s partnermi a očakáva, že v krátkom čase oznámia dátum Macronovej návštevy na Slovensku.